text:
- Chi è l’ attore:
definizione psicologica.
- Distinzione tra
recitazione ed interpretazione
- Identità con il
personaggio.
- Errori
psicologici e corporei.
venerdì 31 luglio 2015
(D)Arte e Contis curtis
Si che duncje, il vuestri ostîr si è fat cjapâ dentri intune robe un pôc fûr cu la cassele, ma al à dute la intenzion di sparniçâ il verp de ostarie e des contis curtis, sedi par furlan, sedi par talian.
E alore ve chi, us lasse chi sot il programe di ce che al capitarà a Darte setemane che e ven, e se podês, condivideit de pagjine facebook e invidait int al event, che si fasìn un pôc di reclam. E se cualchidun al passe a Darte, si viodin là!
RITIRO DEI POETI E DEGLI ARTISTI
Arta Terme - 5 al 9 agosto 2015
LABORATORIO ESPERIENZIALE ENTOMICO
"Entomia: Danze Sciamaniche di Trasformazione"
A cura della Compagnia Teatrale Papalagi - Associazione AEDO Centro Studi Entomia.
L'"Entomia" deriva da antiche tecniche sciamaniche delle popolazioni dell'America pre colombiana giunte fino a noi attraverso l'insegnamento di Carlos Castaneda. Tecniche analoghe si ritrovano anche nella tradizione taoista e in quella occidentale precristiana. L'"Entomia" nasce, quindi, da una rivisitazione di esercizi provenienti da antiche culture rielaborate, poi, alla luce delle più moderne terapie psico-corporee, gestaltiche e transpersonali. Le forme entomiche si ispirano a piccoli animali, quali gli insetti, i ragni, i crostacei e i molluschi. Può essere definita anche come "yoga in movimento", utile per l'integrità e la crescita personale ed efficace nel trattamento di una serie di disturbi, prevalentemente di tipo fobico, ansioso ed ossessivi.
Il punto di riferimento per l'argomento è il dott. Mario Betti, medico, psichiatra e psicoterapeuta Responsabile dell'Unità Funzionale Salute Mentale Adulti della Valle del Serchio, Azienda USL 2 di Lucca.
SENZA VOLTARE PAGINA: STORIE PER PIGRI
Incontri sulla micro letteratura
A cura del Blogger Gelo Stellato e della Compagnia Teatrale DRETELEDRÔS.
Incontri con la microlett(erat)ura. Letture, suggerimenti e curiosità sulla narrativa breve. Istruzioni per scrivere e apprezzare storie che non sono capaci di riempire una pagina. Lettura dei racconti brevi di autori conosciuti o emergenti, in italiano e in friulano.
Gelo Stellato, come gestore dell'incontro, presenta e descrive la lettura dei racconti brevi, a opera della Compagnia Teatrale DRETELEDRÔS.
Si tratta di racconti brevissimi di autori conosciuti o emergenti, in italiano soprattutto, ma anche in friulano e qualcosa in inglese e spagnolo.
Lo scopo del laboratorio e della Performance è quello di intrattenere, con le letture; descrivere e dare una visione della rinascita della narrativa breve data dalle nuove tecnologie (ereader, ebook, web, tweeter…); invogliare, perché no, a scrivere qualcosa di breve.
LABORATORIO “IO E SUPER IO DEL PERSONAGGIO”
COMPAGNIA TEATRALE “RECITANDUM DICERE VERUM”
SILVANA TALARICO - DOCENTE DELLA PAOLO GRASSI (MI)
Programma del laboratorio
Etichetis: Events e Leturis, Gnovis
giovedì 30 luglio 2015
Dialic intal an 2555
(traduzion dal globish anglospanosinoarabon)
Xric: Sâstu la novitât?
Xrac: Ce?
Xric: Il gno gjenitôr nr.1 si è fat traplantâ une gnove tete!
Xrac: Parcè po? No pensavi si doprassin plui… aromai…
Xric: Al à di dâ di tete al gjat, o miôr al Ozelot dal Ucayali… il gno GJE1 al preferìs il metod naturâl…
Xrac: Ce tipo stravagant… ma, o crodevi che l’Ozelot nol esistès plui…
Xric: GJE1 a ‘nd à cjatât un tal zoo de favela di Amazon City… I è costât 3000 credits selenics… il cost di une vacance su Vesta…
Xrac: Ah, la fasse dai asteroits… no sta dîmi… ce balis… jo chel altri an o jeri su Caronte e mi soi divertût… a part il fat che a jerin dome forescj a vendi robe… sâstu chei symbionts di Alpha Centauri che a continuin a rivâ…
Xric: No si pues plui… sperìn che i oligarcs a fasedin alc cuintri chei li… va no va che no nus invadin dut il Systeme Solâr doman passant doman… a propuesit, e il to GJE1?
Xrac: Il gno si è separât…
Xric: Mi displâs…
Xrac: Ma… nissun probleme… GJE2 al sta miôr bessôl e GJE1 al à un gnûf compagn…
Xric: O ai gust… ce compagn isal?
Xrac: Un cjan…
Xric: Un cjan? Ce schifo! E se i caghe tal liet?
Xrac: Mateistu? O vin i liets cu la systeme automatiche di smaltiment stronzui… no sin migo indaûr!
O sarês curiôs di cognossi l’aspiet dai doi amîs: a àn la piel ulivastre e i cjavei di mil colôrs. Dut il cuarp tatuât e plen di piercings; a zirin in crot ma tant su la Tiere dal 2555 al fâs cjaldon e daspò… se al ves di fâ frêt (câs râr) al esist un argagn che al cree ator dai umign, des feminis, dai trans e dai ybrits un cjamp di energije par riscjaldâ tal ragjo di doi metris. Lassìn i doi amîs ai lôr afârs e tornìn al 2015… cuntun suspîr di solêf?
di Checo Tam
Etichetis: Checo Tam, Contis, Famei, Gjenar fantasience, Gjenar sociâl
mercoledì 29 luglio 2015
I scarpets ros
Le gnece e jere rivade de Argjentine bielzà da trê setemanis e aromai a someave plui che in cjase sô, ven a stâi che no jere mai in cjase ma simpri fûr. A veve capît subite che jenfri il cjargnel e 'l spagnûl no 'nd ere tantis diferencis come jenfri il spagnûl e 'l talian alore e veve lassât de bande chel triestin che i steve daûr par lâ cun chel cjargnel che te coriere i steve devant. Daspò, si pe tierce volte si jerin cjatâts nâs a nâs, alc al veve di sucedi e al jere sucedût. I trois de Cjargne a son forsit fats a pueste par obleâ chei che van in sù a dî bundì a di chei che vegnin in jù, alore a chel cjargnel i jere bastât dome di spietâ par che jê e torni jù par disi che nol coventave plui di trê voltis par capî che il destin al veve sielzût di metiju insiemi.
Di in chê di a veve lassât i vola-colomba-bianca-vola in rap cui chichirichis dal triestin che forsit al pensave bielzà di vê cjatade une frice pe istât, par scoltâ i cucurucûs fats in marilenghe dal cjargnel che, cul permés di agne Lene, sentimentalmentri, mascedant il tango argjentin cui aiaiaiaiaiiis langurôs dal Messic i cjantave le so passion sot dal barcon.
Po altris nevôts e gnecis a jerin rivâts de Svuizare, de Belgjiche e da Rome e li agne Lene e veve forsit pierdût il fîl cul siera che puarta a di un e sierre la puerta voltât in ferme la porte par no dî la borta o il ferme ta gueule dal plui trist.
Ma une dì a gulizion su Onde Furlane nol passavial justementri la Paloma cjantade par Harry Belafonte, il so cjantant preferît? Li si jerin cjatadis a fâsi confidencis sul cafè con leche, e sui ricuarts. Pôc a pôc, confidence par confidence si jerin contadis dut, o scuasi. Aí, jenfri le venerande etât de agne e lis sôs sedis Viertis, le frute e varès volût dî ae agne che chel puem, si...insome... Ma agne Lene fasint une cimiade cui vôi e un sì cul cjâf, a someave vê bielzà capît e cjalantle lentamentri da sot in sù come par divinâ ce che e veve za fat, prime che ledi a fâ inmò piês i veve dite:
- Viôt dome di stâ atenta a ce che tu fâs jù aventi.
Le frute e veve ridût. Biacemai parcè che sul moment i someave plui a un permés che un avîs di cautele, plui a une benedizion tacite da doprâ i soi atribûts feminins che tignî da cont de sô linie da manichin e si jere tolete vie contente.
Po e jere tornade indaûr ma cence pôre di mascedâ i pinsîrs a veve dite a agne Lene, que tenía que lâ dal miedi porque ella ya no 'n podeve pin.
Agne Lene, che le spietave su le puarte di cjase, e veve capît e zirantsi par no mostrâ le ironie che e veve tai voi parsore de sô bocje da ridi e veve prometût di menâle tal indoman .
Ae dotoresse le frute a veve scugnût mostrâi dut ma no i veve dite nuie. No vevie bielzà fevelât cun agne Lene? Si. Alore le dotoresse i veve dite che a veve dut a puest ma pe sô etât a veve dome une pirule par femine e no par frute.
- Entonces, que pasa? a veve domandât dreçantsi sù mostrant che ce che veve parsore de cinture al valeve almancul cetant che ce che a veve sot.
- Oh nuia, nol "passa" nuia, a funziona benon e dopo vêi spiegât cemût che e veve di cjoile a veve zontât che a varès cjapât cualchi chilo, ma nuie di grâf, ven a stâi no plui di dîs... Sì, un grum di lôr a saressin finîts sot de cinture ma no veve di dâsi fastidis parcè che di sigûr e veve za viodût un grum di mulis de sô etât cjapâ panze e cûl cence par chest murî di crepecûr...Biacemai a saressin muartis di alcaltri.
- Alcaltri? Algo màs?
Po ben, a 'nd ere cualchi efiet secondari che forsit al valeve le pene di cognossi ma dopo vê sintût che plui tart a varès podût ancje pierdi une tete no voleve plui sintî nuie altri.
Agne Lene fasint une cimiade ae dotoresse a veve calmât le frute sierantle tai braçs e cuntune bussade sul cerneli i veve dite che e sarès tornade forsit une altre dì e che dopodut no 'nd ere presse di cambiâ le vite e riscjâ di pierdi... La linia, a veve zontât fruçant une sorecee batintji lis mans sul bas de schene come par dai coragjo.
A si jerin capidis benon. Ma a pene rivadis a cjase le frute si jere cambiade e a jere lade vie. Par screâ i scarpets che veve ricevût da agne Lene. E disé.
Cualchidun, sot sere, passant pal troi dongje de glerie al veve viodût un pâr di scarpets ros in compagnie di doi scarpons e cualchi imprest. Al stave par cjoiu sù ma une vôs che vignive da une cise di là da aghe lu veve fermât.
Juste un moment, par molâ un ostie in triestin. Jerial pussibil? Doi colomps a cjapavin il svual come par fâi capî che i trois de Cjargne a son impenetrabils. A si sa che un grum a van in sù o a van in jù ma nol e dite che cun chei altris il destin nol ti meni di nissune bande.
di Jaio Furlanâr
Etichetis: Contis, Gjenar erotic, Gjenar ironic, Gjenar romantic, Jaio Furlanâr
lunedì 27 luglio 2015
Là che no nus viôt nissun
Al someave che là di fûr tal curtîl il soreli che cun tante uce, fin des primis zornadis di Lui, al picave cun dute la sô fuarce al ves spacât ancje i claps. Il cjalt nol deve padin. Nol jere nancje un fregul di aiar che al movès lis fueis des vîts de piergule. Al pareve di murî.
Sul braç e sul cerneli di Sergji su chê piel cussì zovine e lusint il sudôr al coreve jù spissulant come se al fos stât sot la ploie.
Lu stes, tal pet di di Marie tant biel, zovin e taront che nissun al varês olsât no pierdisi cul voli in tant ben di Diu, gotis finis di sudôr e sbrissavin jù come se a fossin stadis tancj trois.
Sergji tal viodiju al varès volût butâsi in chel mâr tant salât, sintî il savôr di chê aghe jenfri la sô bocje che par dute la zornade e veve bramât par studâ la sô sêt.
Ma no si podeve, ancje se Marie e varès suspirât che Sergji cu la sô man al ves sfredât chel cjalt che la brusave; fermâts chei riui che a finivin jù inagant fintremai lis sôs gjambis.
Marie e varès podût slontanâsi dal voli di sô mari, che come un brigadîr e fermave chê man, chê cjarece che le varès fate suspirâ, magari cu la scuse di puartâ i plats tal seglâr.
Vere là no ju varès viodûts nissun, ma no si podeve e po une man no sarês bastade par studâ dut che cjalt, chel fûc.
“Miôr spietâ usgnot cuant che o larai a puartà il lat”. – si diseve di bessole Marie intant che Sergji le cjalave tai voi leint fîl par fîl, segn par segn, ogni so suspîr. - “Là te braide di Nibil platâts dal scûr e des spaleris des vîts sglonfis di ue no nus viodarà nissun.”
di Nello Malisano
Etichetis: Contis, Gjenar romantic, Nello Malisano
lunedì 20 luglio 2015
Il testemoni
Si jere insumiât di une robe tremende! Al veve intor une tute a pueste, di chês par parâsi dal fûc. Al steve par jentrâ intune sorte di grant locâl, un silos, une fonderie o forsi un alc che al contignive petroli… un infier di flamis. Prime di jentrâ al veve saludât cualchidun ma no si visave cui che al jere; cuistion di pôcs minûts e ancje la tute protetive no varès plui resistût al fûc, si sarès disfate cul calôr e lui cun jê.
Nol rivave mai a liberâsi di chel pinsîr signestri e al saveve cuant che al veve tacât pe prime volte.
Al jere soldât sul Lusinç dal 1917 e, prime di partî al atac, i austriacs a vevin colpît cu lis granadis dai depuesits pai lanceflamis che si cjatavin te retrovie taliane; daurman al jere vignût fûr un fûc grandon che cul aiar al stave rivant fin inte prime linie e cussì, par scjampâ di une muart sigure, un uficiâl al veve ordenât un atac cuintri la linie nemie. Atac votât a la muart devant des mitraiis austriachis!
Il nestri puar soldât al veve vût des feridis a lis gjambis e al jere colât intune busoche. Ma si jere salvât! Tirât fûr di une patulie austriache, curât intune infermerie, po liberât a la fin de vuere. Al jere restât çuet.
In bande dai dolôrs che no lu bandonavin mai al jere simpri chel vencul orent che lu tormentave. Ancje cumò che la vuere e jere finide.
Al jere tornât tal so paîs dal Friûl di mieç e al veve viodût la miserie. No che prime de vuere lis robis a fossin stadis tant miôr però di sigûr dut chel disastri si podeve sparagnâlu.
Lui al jere un zovin normâl e al veve la idee di sposâsi ma nissune femine dal paîs si sarès mitude cuntun strupiât.
Tancj soi compagns a jerin muarts intes manieris plui barbaris. Dai vincj fantats dal paîs lâts in vuere a jerin restâts in vite dome in cuatri cun lui.
Il mont al cambiave planc planc. Si tornave a fâ sù lis cjasis, a sistemâ lis stradis, si sapulivin i muarts o ce che al restave di lôr. Lis scuadris di lavôr a levin sul Cjars a cirî i cadavars par dâi une degne sapulture.
Une dì lui al à cjapât in man un cuader cu la cuviertine nere e l’ôr ros e une pene e al à tacât a scrivi dut ce che si visave de vuere e ancje dut ce che i vevin contât chei altris, lis lôr esperiencis, lis ideis...
Si fermave spes inte ostarie dal paîs; si sentave e al poiave il cuader sul taulin. Al cjoleve un tai e al spietave, al spietave che a rivassin. A testemoneâ. Lui al ripuartave lis lôr memoriis e al jere brâf a descrivi lis sôs aventuris…
Il nestri testemoni al contave di trope maravee che a vevin i puars contadins cuant che, in timp di vuere, a viodevin lis montagnis a lampâ e a tonâ; di gnot i paîs de plane a jerin inneâts intes tenebris e invezit a orient i canons talians e austriacs e i raçs par segnalazion a inluminavin a dì ciertis zonis dal front. Al jere un spetacul impressionant: come un grant temporâl dome che al jere creât dai oms. Lis monts che a lampavin e a tonavin… di sgrisulâsi a pensâ…
E la biade int dai borcs de plane e sintive chel lontan tamburâ. Cualchidun nol capive o al faseve fente di no capî… sì, si saveve che e jere vuere ma no si veve idee di cemût che e fos… si continuave a lâ a vore pai cjamps e a viodi des bestiis e di gnot si cjalave chei lamps. Ogni tant pes stradis si viodeve passâ cjars tirâts di cjavai, int foreste in uniforme che e fevelave dialets scognossûts… e ti domandavin alc par talian e tu tu i rispuindevis par dialet venit…
Cualchidun altri invezit al saveve ben cemût che a levin lis robis.
Cemût levino i nestris fantats? Sì, ce che mi plasarès jessi li cun lôr… li in trincee si scriveve la storie… sì la vuere e jere come une gare sportive… nô cuintri di lôr… a la pari… no, cemût? Levino mâl lis robis?
Cualchi ferît des retroviis, in libare jessude e cuasi vuarît, al lassave trasparî alc… no, nol leve ben al front. Masse i muarts… nissun vuadagn se no cualchi culine cence arbui, culinis speladis des bombis, aradis, savoltadis, brusadis… e ce fâ a combati alore? E ce fâ a murî? Puars zovins! Cemût? Lis bombis ju fasin a fruçons? Cadavars fraits patocs? No si rive a cjapâ sù i ferîts? Ti tirin intor distès? Ancje se tu vâs a cjapâju sù? Il gâs? Ce gâs? Adiudiudiu… puarets! Puarets! Cui polmons plens di aghe tu nus disis?
No no no, alore gno fi ultin lu plati… no lu mandi a murî… al à sedis agns… al è di cuant che al à dîs che mi jude tai cjamps e te stale… o ai dome feminis prime di lui… no… lu plati, lu plati… no puedin partâmal vie!
E tu ce fâstu? Tu tornis là? Tu sês mat tu! Scjampe vie, no? Va a platâti! Va sù in montagne…ce? A combatin ancje alì? Ma par ce fâ? Ce ano di vuadagnâ?
Cumò chel cuader cu lis pagjinis dai ôrs ros e la cuviertine nere al è dut ce che al è restât di lui. Dut li dentri. Si pues disi che il so preziôs çurviel plen di tancj ricuarts al sedi stât traferît ta chês pagjinis inzalidis. No je nancje plui la sô tombe: tal cimitieri le àn tirade vie par fâ puest a un altri: un zovin muart in incident stradâl.
di Checo Tam
Etichetis: Checo Tam, Contis, Famei, Gjenar romantic, Gjenar storic
giovedì 16 luglio 2015
Viva Onde Furlane
Fantats!
Sabide cheste, ai 18 di Lui, a Bagnarie, des 9 sot sere in poi, se no vês cefâ, o ancje dome par fâ un scjampon e bevi une bire e lassâ une ufierte, al è propite il câs di vignî ducj a VIVA ONDE FURLANE.
Une vore di musiche e di altris figadis, mangjative e gjolditivis (che no sai ce che o son, ma mi somee une peraule che e sune ben). E dut par une ofiarte libare par permeti a Onde Furlane di tigni bot e lâ indevant. Ve a stâi che pocjis cjacaris, cjatinsi di chês bandis, L'ostîr di Contecurte e ancje il Famei a saran pronts a sacrificâsi e fâsi paiâ une bire di cualsisei contecurtâr!
Etichetis: Events e Leturis, Gnovis
martedì 14 luglio 2015
Rondò a la turca
Da cuant che an metût la "Cjargna in plastica" agne Lene no si fide plui di nissun. No 'nd e ni âgas pudias ni âgas radioativas, ni chês dal Dean o di Ludaria che sedin frescjas come chês das monts da Pesarina.
Ah, chês si ve ch'a son buinas!.
La Gjildina, la sô amia da simpri, a é dacuardi. Baste che no si metin a cjacarâ su Depardieu, "chel orrent atôr francês ch'al somea a un gnognosauro cul so nâs como 'na cartufula mal cressuda e le sô bocja da ridi da biât ritardât a dîs jê alore che, pae Gjildine, a nol sarà biel ma almancul al é un bon atôr, âti che chel biel merecan che lôr a clamin dal Nescafé parce che no si impensin mai cemut ch'al si clame.
Aí, lis confrontazions a puedin fâ lâ di mâl il café, laip il lat, in schiribiçs lis teoriis e in sdrondine le amicizie. Alore prime che le Gjildine a rivi:
=Masceda tu, masceda! A dîs cun ironie a so nevôt ch'al é rivât juste in timp pal café, ven a stâi par lassâi cjapâ le corse, sí, tirâ il flât prime di meti a boli lis sôs cuatri veretâts che vuê a scuen dî ae Gjildine une volte par simpri. Ho!
Il puar Nino nol sa cun ce cadence mazenâ e al scomence a zirâ le manivele dal mazenin cun pôre di lâ mase svelt.
- Su mo sù, masceda mo! No sta vê pôra che chel aí nol é un Moulinex. A nol cji mola!
E lui al mascede. Al sa bielzà che Depardieu al é un lari ch'al à robât il frico cjargnel come che an robât le âghe e che a robaran ancje 'l vin e che dut al finirà sot plastiche. foderât, sfondrât e vendût no si sa indulà, forsit dapardut e par diu, no 'nd é Depardieu ch'al tegni o merecan ch'al vegni a fâ publicitâts pai svuizars cul lôr café za mazenât tai filtros di plastiche che dome diu al sa ce porcaria ch'al ven fûr di ài.
- Folc ti trai, Nino, ce si clamial inmó chel merecan dal Nescafé... no dal Nespresso?
- Cluny, George Clooney! Agne.
- Eh! ...E ce si clamial chel todesc ch'al mi fâs tant lâ mata?
- Alzheimer. Agne, Alzheimer.
- O sai ch'o çavarii cualchi volta ma no chel mo, chel ch'al passa 'n ta radio.
- Mozart?
- Ho! T'in volial tant par ricuardâti?
- Ma ce fâtu aí? Mi sunistu il rondó a la turca cul mazenin cumó? Sù mo sù plantila di masenâ cussí svuelt, tant la Gjildina vuê si à di sei pierduda pa strada.
Te radio, Lan Lan il pianist al dà le sdrondinade finâl, si sint i aplausots. Nino al poie il mazenín, si suie il sudôr. Agne Lene si zire par no mostrâ le sô bocje da ridi disint: Ce 'nd êsal di miôr che un café a pene mazenât fat a la turca cuntune buina aga di achì? E a met sù il cjalderín par fâ boli le aghe.
di Jaio Furlanâr
Etichetis: Contis, Gjenar ironic, Jaio Furlanâr
sabato 11 luglio 2015
Segrêts te sofite
Cuasi ducj i dîs Martine e faseve simpri cun plui fadie lis variis rampis di scjalis che le puartavin tal cjast de vecje cjase dai paris, dome lì si sintive a ripâr, soredut daspò che e jere restade bessole.
Si sentave sore un scagn, po e vierzeve il baûl, dome jê e cognosseve a memorie il so contignût, dome jê e saveve cetantis voltis che lu veve svuedât, cjalant i ritrats, leint inzalidis letaris e cjarinant ogjets, intant che cualchi lagrime i riave la muse. Daspò e sestave la robe cu la stesse calme che varès vût tal disfueâ une margarite. Ogni so mot al jere come chê domande che mai e veve vût rispueste. Par Martine al jere di vitâl impuartance rivâ a capî a traviers di chei ogjets, ce che no i vevin mai contât.
Tai ultins timps e faseve dai siums ermetics e ricorints di dificil comprension. E viodeve a une femine cuntune frutine in braç, imbarcjadis condividint une scure cabine cence oblò, sintint sunôrs di lenghis forestis.Tal mieç e pendolave une lampadine, che si distudave a ogni scjas dal bastiment, che cence mete al navigave tal mieç di une discjadenade violence dai elements. Pôc dopo lis viodeve sore un tren che mai lis varês lassadis in nissune bande, a traviersavin planuris inospitâls e pericolosis spicis neveadis. E cussì altris tantis ireâls situazions simpri cun consecuencis negativis. Si sveave cun ansime e timôr, si ripiave dome cuant che si viodeve tal so jet. Tant il baûl come i siums a cirivin di dîsi alc che jê no rivave ancjemò a capî.
E le intensificant lis sôs visitis al cjast, il naturâl disordin dai strafaniçs a stimolavin la sô fantasiose ricercje. Martine e jere fie uniche. Di piçule si scuindeve daûr des tendis de puarte par sintî lis conversazions dai siei gjenitôrs, e ricuardave lis frecuentis discussions tra di lôr, e se ben mai e jere rivade a percepî ce che a disevin, simpri e crodè che a fevelavin di jê. La mari, al dâsi cont de sô presince e cidinave l’om incrosant cul dêt indiç i lavris, po, segnalant la coltrine e leve a cirîle dantji un abraç. La frute di sbighet e viodeve la ruspide e sustose cjalade dal pari e par cualchi dì si schivavin.
Une buinore, prin che al fasedi dì e decidè di lâ disore fasint lûs pes scjalis cuntun lampion, il slusignâ de flamute al leve formant stranis figuris che si slungjavin e si scurtavin scjalin daûr scjalin, chestis sacumis a compagnarin a Martine fin che e rivà tal cjast, e poiant il lusôr suntune taule, ancje lis ombris si fermarin statichis in diferents cjantons. E vierzè il baûl, il contignût al pareve si fos modificât, al jere come se lu viodès pe prime volte, ansiose e le tirant fûr toc par toc e metintju ator ator di jê e tornave a sei une frute cui siei zugatui. Graciis a un improvîs cimiâ dal lampion e olmà un piçul rodul di cjartis vieris, a jerin peadis cuntune curdele. E slungjà il braç viers di lôr, i vignì dentri vie une intense emozion. E tornà a vivi intun istant i siei siums…
A Martine le cjatarin in clin sore il baûl viert, e veve il braç distirât e la man cuasi cuasi a pont di disleâ il rodul di cjartis vieris.
di Galliano di Buenos Aires
Etichetis: Contis, Galliano di Buenos Aires, Gjenar Dramatic, Gjenar romantic
martedì 7 luglio 2015
I nemîs
So pari al disvuedave cantinis. La grant part dai catans e vignive mandade in discjarie ma ogni tant si cjatave alc di sest: insiemi a vecjos libris che a colavin a tocs e a cartulinis che a varessin interessât a cualchi colezionist al jere ancje un vecjo radioregjistradôr a cassetis. Marc al veve preât il pari di lassâial e cussì il zovin al provà a viodi se al funzionave ancjemò.
Une volte colegât a la prese di curint di colp l’aparât al veve tacât a sgrasaiâ… ondis AM… vôs lontanis… ondis FM… cjançons di musiche pop…
Crunk: Marc al veve cjalcjât il boton dal van des cassetis e dentri e jere juste une… e il nastri al jere partît e si sintive une vôs… une vôs regjistrade tancj agns prime… une vôs che e sameave vignî dal oltritombe.
Marc al jere dut orelis…
“Gno nono Rico mi contave simpri cheste storie… me à contade cussì tantis voltis che no le dismentei. Lui al veve tredis agns dal 1917; Pieri e Milian, siei amîs, sui cuindis…
Lis lôr maris ur vevin cusît des bielis divisis verdis cun tant di barete; un barbe marangon ur veve fat des sclopis a pueste: a vevin la sacume dal fusîl e parsore e jere fissade une fionde… insome a jerin dai fusîi a fionde; dopo a vevin ancje lis spadis di len, la trombe e parfin une bandiere. I trê si jerin zontâts a altris fantacins di Trivignan e a jerin lâts in vuere… in vuere cuintri chei di Viscon! Sì, va be… si jere dal ’17, astât… o fin dal astât… no, autun, insome… il front al jere za indenant ancjemò dal mês di mai dal ’15 e la vecje dogane fûr di Trivignan e jere deventade taliane come ancje buine part dal Friûl Orientâl e ancje Gurize…
Li de vecje dogane si cjatavin i zovins di Viscon, vistûts come i austriacs cuintri apont chei di Trivignan vistûts come i fants e i alpins talians. Milian al jere dut plen di braure vint tal cjâf un vêr cjapiel di alpin, il cjapiel plui biel di ducj… migo come chê porcarie di scufate de bufe? Insome, Milian si jere nomenât gjenerâl de armade taliane di Trivignan. Lui e i siei amîs a jerin rivâts li de dogane a pît o in biciclete e a vevin cjatât i austriacs che ju spietavin. La bataie e jere tacade. I talians a sparavin cui fusîi a fionde des palotulis fatis di emui ros ma cualchi bintarat al tirave parfin dai claps! E tal cuarp a cuarp si davin jù pachis cu lis spadis cence ponte che però se ti rivavin intor ti fasevin mâl distès…
E cussì e passave la zornade.
Rico al jere un dai miôrs tiradôrs e lu vevin promovût colonel de armade ancje se al jere zovin e po… al jere ancje za avonde alt pe sô etât… però… al jere masse spavalt: ta chê dì si jere cjatât bessôl tal mieç dai nemîs. Al jere vignût frescot, umit, al jere un timp di fumate e Pieri, il trombetîr talian, al veve za sunât la ritirade… ce biel sun che e à la ritirade… mi visi di cuant che o jeri militâr jo… bon, cumò anìn indevant però…
Alore Rico al jere bessôl tal mieç di chei di Viscon. Un bosgnacon al oreve sfidâlu a un cuarp a cuarp e Rico lu provocave, lu coionave parcè che chel frut al jere grues: no lu vessial mai fat! Chel i jere saltât intor metinti lis mans ator dal cuel!
Insome, al stave par viodile peloche ma ta chel al jere capitât alc…
Cuant che Rico al stave cuasi par jessi scjafoiât di chel bintar si sint sparâ! Colps vêrs!
Tal mieç de fumate i zovenuts a viodin rivâ dai oms a cjaval! Soldâts!
Insome… chescj soldâts a rivin li dal grup di bintars e alore i frutats ju cjalin e non crodin ai lôr voi: cavalîrs austriacs? Ma cemût?
A àn un strani cjapiel cuntune sorte di spazule parsore.
Ulani al murmure un di Cjopris.
I austriacs a viodi chê armade cu lis spadis di len e lis divisis repeçadis a tachin a ridi ancje se intun prin moment ju vevin cjapâts par soldâts vêrs. Di colp i fruts di Viscon a tachin a cori pes blavis come jeurs. Ancje Rico al decît di tornâ cjase.
I ulans lu lassin lâ vie cence problemis e continuant a ridi ma lui al è plen di pôre e po plui indevant al scugne ancje butâsi intun fossâl. Al sintive une mitraie: su la strade blancje a jerin dai combatiments. I talians, chei vêrs, a molavin dut. Insome… e jere la disfate!
A un trat un om al salte fûr di un blavâr. Al jere un fant talian che al stave scjampant ancje lui; al jere cence sclope e cence elmet. Al veve i cjavei bionts clârs tant che al podeve passâ par un cruc. L’om nol dîs nie e al continue a cori…
A chel pont Rico al pense che al è miôr gjavâsi gjachete e bregons e cussì al jentre in paîs in mudantis e maie sot! Al veve pôre di jessi cjapât dai austriacs par un vêr nemì… di lontan almancul al podeve sameâ a un soldât talian… al jere miôr no riscjâ…
Rivât a Trivignan al viôt però che lis avanvuardiis dal esercit austriac a son za alì! A àn cun lôr ancje dai fants talians presonîrs e tra chei al è l’om biont che al coreve inte blave pôc prime… nol jere rivât a fâle francje…
La ostarie de place e je plene di soldâts cu la divise grise cheee aaa bbbeeevvviiinnn vvviiinnn…”
CRUNK
di Checo Tam
Etichetis: Checo Tam, Famei, Gjenar romantic, Gjenar storic
sabato 4 luglio 2015
La vile
O disarês che o voi simpri a finîle li cu lis mês contis ma i furlans a fevelin simpri di chês robis… il lavôr, il modon… e do po no ano simpri chês stessis passions? Il balon, la cjace, il vin e… la parussule!
Alore us conti dal gno amì Remo. Une dì al jere lât pe prime volte intun nait. Lu cjapavin par “basiù” e par “velu-velu” ma in realtât al jere plui babio di altris… e ce figurin! Cu la mude di fieste, su misure, i cjavei cu la rie in bande e a caschet a tipo beat, a ûs chei famôs peruchîrs di Londre… chei là mo… chei che a propagandavin la lache Cadonet… sì… i fradis Bundy…
E alore al jere lât ta chel nait che al jere intune biele vile cun zardin. Savêso chel stîl a ûs i prins dal ‘900? Un stîl comun a tantis vilis furlanis… a disin liberty, cussì mi à dit gno nevôt. Fûr, suntune terace i parons a vevin posizionât un biel reclam: un manichin di boutique cu la peruche bionde e un lizêr vistît ros, po, ce altri? Alore une volte lât dentri Remo si intive intune di chês signorinis di vincj agns plui zovine di lui che al veve sorpassât i cuarante. La more, une sud-merecane cun sanc indio lu veve cjareçât e stiçât e lui i veve paiât la butilie ma migo al jere “Vevclicò” o “Krug”? pitost aghe sporcje cu lis bufulis, colorade di zâl a ûs pissariti, gazose po…
E cussì a jerin lâts tal separé e lui si jere fat fâ la vore. Dopo vincj minûts al jere rivât un omenat a disi che Remo, par continuâ la vore, al varès scugnût molâ plui bêçs e che za al veve di dâ fûr ben cent mil francs che, ta chê volte…
Poben Remo, che nol veve ancjemò paiât la butilie e al veve vincj mil in sachete, si jere spaurît e al veve ben pensât a un truc. Alore al jere lât tal cabôt e li, sec candît come che al jere tant che i fantins dal palio di Siena, al jere rivât a scjampâ par une strente barconete… e jere pôc plui largje di une fressure…
Ve alore che trente agns dopo, intune cjalde dì di avost o soi lât a cjatâlu che a jerin agnorums che no lu viodevi, puar Remo… te cjase di ricovero lu àn mitût, e li si môf o cul boston o sul birocin… no mi imagjinavi che al finìs cussì, avonde zovin si fâs par dî ma a cjase di so zinar no podevin tignîlu e dopo di chel ictus… sì, insome, al jere un pês. Mi à dit che al sta ben e “Milio, cjale ca ce bielis infermieris e cumò no ai bisugne di scjampâ pal barcon… di ca no mi sposti…”
Ah, no us ai dit che la biele vile cun zardin che intai agns 70 e 80 e jere un nait… be, dopo un lunc periot di abandon e je stade trasformade intun ricovero! Veretât! Veretât!
di Milio dai Cjans
Etichetis: Contis, Gjenar ironic, Gjenar sociâl, Milio dai cjans
Iscriviti a: Coments al post (Atom)


c: text/html

text:
mercoledì 31 marzo 2010
La creture tal mûr
Comut ancje par distirâsi, il gnûf divan ch’o ai comprât...
O cjali adalt il sofit, e lissù biel che mi cjale, ve il Paradîs! Cjo mo: il Pa-ra-dîs, la rispueste a dut, il Parcè cul “P” maiuscul, il Nirvana, il cui-che-o-sin-e-di-dulà-che-o-vegnìn e vie indevant!
Al è propit lissù, intune creture dal mûr.
Ducj che lu cirin ca e là, ducj che a ‘nd fevelin parsore... Esistial, no esistial, crodi, no crodi, sperâ, cuissà, dulà... ma no varès mai podût imagjinâmi che al fos stât propit culì, velu!
Ostinade, a cjase mê propit: dentri di une creture tal mûr.
Lu scrutini inmagât. Aromai cuiet o capìs, biadelore, il sens de mê vite. Mi inacuarç di trope strade che o vevi di fâ par rivâ ae serenitât che cumò mi parten. Mi sint jemplât di bontât e un benstâ infinîts. O puès fâ la muse di ridi, in pâs, a dut il mont. Lussurie, acidie, supierbie, avarizie, rabie, invidie e gole no mi partegnin plui. Dut al è gjonde e armonie.
Mmm, si podarès sfrutâ la robe par fâ afârs...
di Dree Venier
Conte n. 121
Etichetis: Contis, Dree Venier, Gjenar sociâl, Gjenar sureâl, Ostir in seconde
lunedì 29 marzo 2010
Metât-mecanic
I sin lì, a cjalâ cheste saldadure che no vûl tegnî e no savìn ce fâ. E plui che meti lis mans tes braghessis e mateâ cul argagn, russant e messedant, no nus ven tal cjâf nuie di miôr.
Aldo al volarès butâ vie dut e tornâ a tacâ, ma a son palanchis dome di lamiere Bezonal e laser Lumirìdiol.
«Cence contâ il nestri timp butât» i dîs «e se chel orcolat di un premiêr no nus metès a pan e aghe come paie, a cheste ore i saressin za a cjase, a fâ di cene o a parâ sù cu la morose».
Ma Aldo si sbasse, fasint cricâ i zenoi e gratant cu la ponte de ongule su la cunvierie di materiâl saldât mâl.
«Tabae par te, Licio» mi rispuìnt cuasit secjât «che jo i ceni cun suppostis di Minarol e pirùs di Agonile par vie di parâ sù, se no mi visi di meti in cjame la pipine bioniche, la sere no si bat claut».
No sai parcè, ma dispès mi dismentei che Aldo nol è propit a plomp e che, dopo jessi finît dentri une turbine fotovoltaiche, nol po plui gloti e nancje doprâ il so imprest come che al faseve prime.
Lûs grîse e zale, buine par buratâ corneis e encefalo, a jentre e e jes dal capanon, filtrade dai nestris ocjâi al Buronio.
«Chei sassins da farie no son ancjemò lâts vie! Se un nol sta atent e al cjale masse di dongje lis lôr lûs al va a finîle che al si sbreghe in doi» i dîs spudant par tiere, sbaliant smire e becant la sô spale.
Aldo, che nancje no si è inacuart, si jeve in pîts, cjalant la puarte taje-uranio che a nus divît di chel altri repart. «Viôt mo» mi dîs cjalantmi di stuart «a son ta mierde come nô doi, no sta fevelâ mâl di lôr se propit no tu scuegnis. E ancje chê volte pense ben prime di dî alc».
Une cuvierte di materiâl balsamic nus tapone tal moment precîs che une sirene e berle di lontan. «Cjòmo, cumò sì che si scuen lâ vie» mi dîs. «Spessee a resentâti la mûse dal balsamo batteric e ‘nin, prime che chei des scovaceris pneumatichis nus lechin i pîts”. I scjampìn dal repart cuasit corint, cence saludâ chei altris operaios, che a son ancjemò daûr a meti vie imprescj e netâsi muse e mans.
«Diopoi, ogni sere la stesse solfe, i soi stuf!» i berli al capanon montant sù ta motorete elioterapiche e fracant il boton “AMCS” (a manete cun sintiment).
La schene imberlade di Aldo mi sta denant, ancje lui striçât dentri de sô motorete modificade par chei come lui. Plui aiar mi passe intor e plui mi sint lizêr, cu la premure di lâ vie di chê zone sporcje e nere che si messede ae salive. Se o pensi che, rivâts dal doimiledusinte, o sin ancjemò daûr a barufâsi par un puest di vore, a spudâsi intor par une saldadure mal vignude, a tignîsi da cont une pipine bioniche par colpe di une turbine fotovoltaiche mal comedade, a netâsi vie il polvar balsamic prime che une schirie di britui pneumatics a ti sfondin i sghirets cence cjalâti in muse, beh, mi rint cont che nissun al è stât bon di fâ nuie dal doimiledîs indevant, di cuant che si murive colant di un cuviert, o brusâts dentri di une cisterne, o cjapâts sot di un trabicul cui cingui, o scjafoiâts da puce di fum, o lâts a scais par colpe di un messedot fat mâl o, ancjemò, cuets par dentri dal polvar di amianto, che cumò si dopre par fâ i triciclos dai fruts.
«Mi vegnarès voie di daûr pe schene a chei parsore» i dîs pivetant al ologramma dal muini «ma tant, al sarès dut dibant» e i sorpassi un sulky che, diopoi, purtrop nol è mai passât di mode.
Etichetis: Contis, Gjenar romantic, Gjenar sociâl, Renzo Brollo
mercoledì 17 marzo 2010
Pasche da Agne Lene
Agne Lene, forsit stufade o malade, e veve vendût la Mila, la sô amada vacja che e faseva encja 27 litros di lat in dî. Ma parcé? No vevia inmó il stali plen di fen? Biada Mila, cuissà indulà che e jera lada a finî. La int i al domandave, ma jê no rispuindeve e par no vaî e cjacarave di alc altri. De prime nêf di Novembar ai prins lusôrs de Vierte e no veve viodût nissun. Il lat dal Coop al jere deventât il cop di ducj e nissun plui a no s'impensave di chê puare Mila.
Le setemane di Pasche, cu lis stradis netadis, i nevôts a jerin rivâts finalmentri a cjatâle. La taule e jere pronte. Dut in rie tal mieç come se si vès di scomençâ da diestre ae çampe e par fuarce, chê mule, simpri chê, e voleve scomençâ ae çampe.
«No, prime a tu mangjis le mignestrine» i pontave sô mari cul dêt a diestre.
«No, prime o voi a viodi i cunins» e pestave le mule cui pîts sot de taule.
«Joissus!» e cridave Agne lene cu lis mans tal cjâf.
«Joissus!» e diseve metintsi i stivâi.
«Joisssus... » e diseve sbatint le puarte e lant vie di corse pal troi viers il stali.
Ce sucedevial? I fruts a si jerin cjatâts di bessôi parcè che agne Lene no jere tornade e i parincj a jerin lâts vie a viodi parcè.
Ancje jê e voleve lâ a viodi il parcé che dal stali nissun al rispuindeve aes sôs belariis fatis cui dincj marons di cjicolate.
Cuntun manarin di plastiche cjatât sot dal bancjon e un vêr curtìs cjatât sore de taule jê e so cusin a vevin vierzût il puarton dal stâli e...
Agne Lene a stave contant: «32, 33, trente e... Sierait chê puarte, mò!»
Ma doi cunins a jerin scjampâts fûr. Alore i fruts, par parâiu dentri a fasevin scjampâ ancjemò altris parincj, che a vevin a pene finît da ridi viodintiu rivâ armâts par salvâiu, a domandavin ridint a agne Lene il parcé di tancj cunins.
Agne Lene, disperade di vê vendût la Mila e veve comprât cualchi cunin e po cu la nêf e l'Unvier a iu veve dismenteâts jenfri i siei laments dal mâl di schene e il so vaî dal mâl de Mila. Dome cuant che la piçule e veve dite che e voleve viodi i cunins prime de mignestrine, alore e si jere impensade.«Joissus, trops a 'nd ese cumò?» E par Pasche dut il paîs, invezit dal cop di lat, al veve vût un cunin.
di Jaio Furlanâr
Conte n. 119
Etichetis: Contis, Gjenar ironic, Jaio Furlanâr
lunedì 8 marzo 2010
Roberta Orepresint
Il gno non al è Roberta. No, nol è propite cussì. Chel al è il non che mi àn imponût. Chel che mi soi sielzude jo al è Agnul Orepresint. Parcè mi plâs il cumò e il subit. Ma no vês di crodimi. O dîs un grum di bausiis, o soi pardabon matuce, o soi chê buine, svant dai mei gjenitôrs e o soi chê triste, disgracie de mê famee e chest mi dûl e mi intrighe tanton. La mê vualme scure mi compagne Orepresint. Jo o scombat, di matine a sere, par plasêmi. La mê bataie si clame vivi, si clame jevâ, vistîsi, lavâsi, mangjâ, butâ fûr, bevi aghe, cjoli purghe, sierâmi intal bagn.
La mê bataie e je chê di cjatâ il coragjo di saltâ fûr dal bagn e sintîmi i voi e lis orelis e il nâs di chei altris intor. E che no mi tocjin se no o berli. E se e je une robe plui dificil che no vivi e je chê di imbroiâsi. Bisugne rivâ a contâsi bausiis cussì ben di podê ancje crodisi, e si à di jessi bogns di viodi ce che si à intor sotsore, e di dâsi spiegazions ledrosis al sens di ducj, ancje dal gno. Nol è facil sopuartâsi, Orepresint.
A mi ven une vore ben scjampâ a platâmi te mê buse. Mi è vonde sierâmi te mê convinzion, tirant sù un mûr dulintor, piere su piere, e marcâ une part de mê vite. Chê che mi interesse, chê che mi sostente. Chê che mi supe dute la fuarce. Parcè che nissun che nol provi il me vueit al po capîmi, nissun che nol sinti il me ingôs, fuart come che lu sint jo, al po judâmi Orepresint.
«Robi, jevistu?» E je mê mari, che no sopuarte di lassâmi tal jet cuant che e jes par lâ a vore. E jo o fâs a pueste a no rispuindii. Ce capissie di me, nie, ce vuelie, dut ce che no vuei jo. No mi à obleât vonde a fâ, a jessi chê che i sarès plasût jessi a jê e che no je rivade a jessilu. Brave a scuele, jê che e jere une musse, brave tal sport, jê che e fâs ridi se e prove a dâi a une bale, brave tai scout che jê che e jere a stâ in paîs no saveve nancje che a fossin.
«Robi, o voi, si viodìn a ore di gustâ, clamimi se tu âs bisugne di alc.»
Ce varessio di clamâle se mi mancje l’aiar, la voie di vivi, se mi sint bessole, se mi butarès sot di un tren? No, miôr lassâi pensâ che o stoi ca cuiete te mê scusse. Jo che mi sint ale di uciel, jo che mi sint nuie, mierde e faliment.
Vuê matine o spieti che a ledin fûr, me pari e mê mari a vore, e mê sûr a scuele, par strissinâmi fûr dal jet fin su la belance che a àn puartât in cjamare che a crodin che no mi sedi inacuarte. Se o soi plui di cuarantedoi mi buti dal barcon. Par no viodimi falide dal dut, par provâmi che o soi buine di rivâ insom a alc a jessi Orepresint un agnul.
Mi discroti. Mi palpi lis cuestis, lis sint a sbusâ la piel. Mi scrufui intun cjanton e o vai Orepresint dutis lis lagrimis che o cjati. O vierç il barcon. Nol covente viodi, o soi cumò un agnul Orepresint, o met un pît su la cjadree e o monti su la basse. O soi ce che o brami di jessi, alore, o cuchi, o brami di svolâ, o soi al fin une plume, une ale di pavee, une slusigne, une faliscje. Un Agnul vueit, Orepresint un nuie, une sbrume suntune fuee che mi fâs dûl di bessole.
«Mame, ven a cjolimi, sì, o stoi ben, o soi tal ospedâl, mi àn pene inzessade une gjambe, sì, o soi colade dal puiûl a cjase, no, no stoi tant ben, no pues stâ cussì mâl bessole.»
di Stefano Gasti
Conte n. 117
Etichetis: Contis, Gjenar sociâl, Onde Curte, Stefano Gasti
mercoledì 3 marzo 2010
Il palaç
Toni al veve simpri chel pinsîr: dulà vevial viodût chel palaç? Al jere un ricuart che ogni tant i tornave iniment. Un grant cubo di modons ros e cence un barcon. Alt, cussì alt che Toni si domandave cemût che al faseve a stâ sù. Sot dal tet a jerin come des travutis blancjis di marmul, come se al fos stât un antîc palaç roman. Ma Toni lu saveve moderni: un teatri? Un auditorium?
Jerial a Rome? jerial stât ta chê volte che al jere lât jù cu la coriere cun ducj chei de parocje par sintî il discors dal Pape? o jerial invezit intes Gjermaniis? Toni al veve fat une gjite cun chei dal dopolavôr, simpri in coriere: Berlin, Dresden, Lipsia e Weimar... une setemane, mordi e fuggi, tant par fâ dute une grande confusion cence rivâ veramentri a gjoldisi la anime di une citât.
Lui nol jere come chei altris. Si fermave a cjalâ ogni particolâr: la mantie di une puarte, l'ôr di un barcon, un lucernari... Al esplorave simpri i marcjepîts, cjaminant a cjâf bas... e cussì, fasint, al cjatave simpri alc di particolâr, o al cjatave bêçs... opûr al evitave di pescjâ une mierde di cjan.
I vantaçs di cjalâ par tiere...
Bon, alore... dulà jerial chel palaç? Toni al veve di sfuarçâsi a pensâ, a pensâ verementri tant ma nol rivave a concludi nie.
Une gnot al ve un insium. Si insumiâ di une femine vistude di neri che i diseve dulà che al jere il palaç: «Al è intes Gjermaniis, a Weimar!»
Cussì il nestri om al cjapà la decision: montâ suntun tren par rivâ fin a Weimar. Al veve di viodi di dongje chel palaç, di fotografâlu, di jentrâ dentri.
Al crodeve che cussì fasint al varès dât un sens a la sô vite. Nol saveve il parcè...
Dopo un lunc viaç al jere rivât a Weimar, al veve esplorât la citât di Goethe; al jere lât des bandis de cjase-archivi di Nietzsche... alc dentri di lui lu indreçave a cirî di chês bandis. Al cjaminave di ovest viers est; al rivà li di un simiteri. Nie. Al tornâ indaûr, al cjalà in dutis lis viis. Nie.
«Che mal sedi dome insumiât?» Cussì al pensà Toni.
Al cjaminà ancjemò a lunc. Al rivà fin te perifarie, a est rispiet al parc sul flum Ilm.
E finalmentri lu viodè chel palaç! Al jere grandonon, a forme di cubo e cence un barcon. Toni al zirà ator di chê grande struture fin a cjatâ une puartele a forme di retangul a la base dal mûr.
La viertidure lu invidave a jentrâ. E jere une vecje scjale di len. Toni al le jù fin a une stanzie sot tiere. A un ciert pont al viodè une lûs: e vignive di une fressure sot di une puarte. Nol resistè a la tentazion di strenzi la mantie e di vierzi la puarte. E di là de puarte ce jerial?Al viodè come une grande trivele tal mieç di chê grande stanzie e daûr di chel argagn di metal lucit e jere... une femine vistude di neri... la femine dal insium! Ma no jere bessole. E tignive par man un frut. Ma... nol jere un frut normâl...
Al someave plui a un nano, dome che al veve une strane muse... o miôr, nol veve une muse! Cence voi, cence nâs né orelis e né bocje! Toni nol saveve cemût che chel nano al fasès a respirâ...
Il cjâf al someave a une sorte di vâs di cjar... la cope compagne al devant... cence cjavei... un mostri!
La femine e veve un vêl devant de muse; i fevelà, i fevelà a Toni clamantlu par non.
"Tonino! Tonino!"
Cemût faseve a cognossi il so non?
"Tonino! Cosa fai?"
Il piçul Tunin al jere fer devant di chê grande costruzion fate cui modonuts Lego: un cubo di un mieç metro cirche di lât. E jere stade la buine Madre Valeriana a clamâlu. "Tonino! Sei fermo da mezz'ora a guardare quella costruzione... ma come mai non c'è nemmeno una finestra?"
Madre Valeriana e tignive par man un puar frut disabil.
Jerial a Rome? jerial stât ta chê volte che al jere lât jù cu la coriere cun ducj chei de parocje par sintî il discors dal Pape? o jerial invezit intes Gjermaniis? Toni al veve fat une gjite cun chei dal dopolavôr, simpri in coriere: Berlin, Dresden, Lipsia e Weimar... une setemane, mordi e fuggi, tant par fâ dute une grande confusion cence rivâ veramentri a gjoldisi la anime di une citât.
Lui nol jere come chei altris. Si fermave a cjalâ ogni particolâr: la mantie di une puarte, l'ôr di un barcon, un lucernari... Al esplorave simpri i marcjepîts, cjaminant a cjâf bas... e cussì, fasint, al cjatave simpri alc di particolâr, o al cjatave bêçs... opûr al evitave di pescjâ une mierde di cjan.
I vantaçs di cjalâ par tiere...
Bon, alore... dulà jerial chel palaç? Toni al veve di sfuarçâsi a pensâ, a pensâ verementri tant ma nol rivave a concludi nie.
Une gnot al ve un insium. Si insumiâ di une femine vistude di neri che i diseve dulà che al jere il palaç: «Al è intes Gjermaniis, a Weimar!»
Cussì il nestri om al cjapà la decision: montâ suntun tren par rivâ fin a Weimar. Al veve di viodi di dongje chel palaç, di fotografâlu, di jentrâ dentri.
Al crodeve che cussì fasint al varès dât un sens a la sô vite. Nol saveve il parcè...
Dopo un lunc viaç al jere rivât a Weimar, al veve esplorât la citât di Goethe; al jere lât des bandis de cjase-archivi di Nietzsche... alc dentri di lui lu indreçave a cirî di chês bandis. Al cjaminave di ovest viers est; al rivà li di un simiteri. Nie. Al tornâ indaûr, al cjalà in dutis lis viis. Nie.
«Che mal sedi dome insumiât?» Cussì al pensà Toni.
Al cjaminà ancjemò a lunc. Al rivà fin te perifarie, a est rispiet al parc sul flum Ilm.
E finalmentri lu viodè chel palaç! Al jere grandonon, a forme di cubo e cence un barcon. Toni al zirà ator di chê grande struture fin a cjatâ une puartele a forme di retangul a la base dal mûr.
La viertidure lu invidave a jentrâ. E jere une vecje scjale di len. Toni al le jù fin a une stanzie sot tiere. A un ciert pont al viodè une lûs: e vignive di une fressure sot di une puarte. Nol resistè a la tentazion di strenzi la mantie e di vierzi la puarte. E di là de puarte ce jerial?Al viodè come une grande trivele tal mieç di chê grande stanzie e daûr di chel argagn di metal lucit e jere... une femine vistude di neri... la femine dal insium! Ma no jere bessole. E tignive par man un frut. Ma... nol jere un frut normâl...
Al someave plui a un nano, dome che al veve une strane muse... o miôr, nol veve une muse! Cence voi, cence nâs né orelis e né bocje! Toni nol saveve cemût che chel nano al fasès a respirâ...
Il cjâf al someave a une sorte di vâs di cjar... la cope compagne al devant... cence cjavei... un mostri!
La femine e veve un vêl devant de muse; i fevelà, i fevelà a Toni clamantlu par non.
"Tonino! Tonino!"
Cemût faseve a cognossi il so non?
"Tonino! Cosa fai?"
Il piçul Tunin al jere fer devant di chê grande costruzion fate cui modonuts Lego: un cubo di un mieç metro cirche di lât. E jere stade la buine Madre Valeriana a clamâlu. "Tonino! Sei fermo da mezz'ora a guardare quella costruzione... ma come mai non c'è nemmeno una finestra?"
Madre Valeriana e tignive par man un puar frut disabil.
di Checo Tam
Conte n. 116
Conte n. 116
Etichetis: Checo Tam, Contis, Famei, Gjenar fantastic
lunedì 1 marzo 2010
Trê voltis par massarie
Il plat al si jere rot e lui si jere metût a ridi. Di sigûr a nol jere fat par lâ tal for, ma lui lu veve metût distès.
«Tant miôr» dissal, «cussí a nol covente lavâlu» e a lu butà te scovacere. Ce ridi. Ce savevial lui di chestis robis
Biecemai che a si rompessin ducj cussì... une volte che al veve finît di mangjâ!
Cussí almancul no i varès ricuardât il so matrimoni come ogni volte che al faseve la massarie. La masserie, di fat, a le faseve dome une volte par setemane cuant che a nol veve plui nuiealtri di net da doprâ.
Se cualchidun al rivave in cjase di sorprese, a pene che al sintive il campanel, al cjapave le tovaie e al cuvierzeve la masserie par no fâle viodi.
Po magari, al diseve che al spietave la colf par fâ pulizie e a bevevin il vin intune tace di café o il café intune tace di vin.
Vevial di spiegâ il parcé? Di sigûr no. Il so, al jere un segret. Dome a pensâ aes massariis che al faseve cu le sô femine i vignive voie di fâ l'amôr e chest i lassave simpri il marum tal cjâf e il dolôr tal cûr. L'unic moment de zornade che al podeve concedisi, e jere chê vacance dal dopo gustâ, cuant che le sô femine e si meteve a fâ la massarie.
Bielzà al café, i vignive sù la idee tai voi e il desideri te sachete che al palpave cu le man e a pene che al sintive cori le aghe inte cusine al lave vie par daûr, i dave une bussade tal cuel come par dî mandi-o-voi, ma invezit al si trasformave subite in mandi-o-ven e ogni vôlte le bussade si slungjave tor a tor.
Jê cu lis mans te aghe e lui cu lis mans tes tetis, a pene che i bregons e lis mudantis a jerin da pé dai pîts il balet al scomençave. Mandi-o-voi e mandi-o-ven, voi sierâts e cûl insù, mans poiadis tal lavandin juste di front dal balcon. L'ecitament al jere cussí fuart che jê a i rivave di gjoldi ancje trê vôltis par massarie. Po lui trionfant le lassave lì dute intontide cu le aghe de massarie frede e al tornave al so lavôr plen di fuarce gnove. Di fûr le vicine e si domandave ce che a fasevin chês dôs ombrenis daûr des tendinis.
Ma une dí al jere rivât l'argagn par lavâ la massarie. Lu veve volût jê par fâ come le vicine. Cussí a cjariave la machine, po a pocave sul baton e la machine e lavave dut. Ancje le voie di fâ l'amôr. Cussì, l'unic leam jenfri il so lavôr e le sô femine al si jere rot e sîs mês dopo a divorziavin.
Come le vicine.
di Jaio Furlanâr
Conte n. 114
Etichetis: Contis, Gjenar erotic, Gjenar ironic, Jaio Furlanâr
Iscriviti a: Coments al post (Atom)

robotstxt: allowed

filter: keep


text:
mercoledì 30 marzo 2016
La haine
Nol jere nie di fâ, par Clementina al jere antipatic. E jere chê che e odeave di plui il nestri Dree. E jere di Milan, plene di caghe. Jessint fie di un militâr e jere vignude a stâ tal Friûl des grandis casermis. Si jere iscrite a la Scuele dal Grant Pindul, la orende scuele di mumiis, come che le clamave il nestri Dree: scuele plene di bidei mutilâts e alcolizâts e professôrs cagons. Se no tu jeris de creme di Udin, fi di cualchi miedi, avocât o nodâr, tu partivis za in svantaç. Ma ce jerial lât a fâ ta chê scuele li il nestri Dree, fi di operaris, brut, plen di bruscs, vistût mâl, cui dincj in disordin e i ocjâi di Nicola di Bari?
Al veve veleitâts di deventâ gjornalist. Al veve ancje dât un esam suplementâr di latin par podê iscrivisi ma… nie di fâ, une batoste daûr di chê altre: -1, -2, INCLASSIFICABILE… la uniche suficience le veve in religjon!
Clementina e jere bieline, riçote e castagnole, cu lis orelis un pôc a la Spock. E flirtave cul plui biel de scuele, Zuan, che al faseve ancje l’atôr.
Une dì te ore di sience e jere vignude fûr la storie dal ses. Dree al veve 14 agns ma al jere une vore indaûr e nancje svilupât. Nol saveve nie di nie e ducj lu coionavin, massime Clementina che e jere intun banc dongje di lui. Ancje il professôr si jere mitût a ridi viodint la ingjenuitât dal zovin ocjalon.
Di tantis che i à ditis Clementina a chel puar frut lui, arcistuf, al à alçât la man par domandâ al prof “Posso uscire?”
La lengate de fantate di Milan i à dât a Dree il colp dal K.O. disintji a basse vôs… “Sì, sì, vai a farti una sega…” e dongje ducj a sgavarâ.
Puar Dree lu cjatarin pôcs minûts daspò: si jere butât jù pal barcon di tante vergogne. Dôs oris plui tart al murive tal ospedâl.
di Checo Tam
Note
(Ogni riferiment a personis o acjadiments reâi al è dal dut un câs)
Etichetis: Checo Tam, Contis, Famei, Gjenar sociâl
lunedì 28 marzo 2016
La storie da Piore Sglonfe
Tant timp indaûr, dongje il flum e viveve la Piore Sglonfe.
E veve cjatât il so puestut: un biel prât di jerbe frescje di passonâ e il flum, par podê bevi la aghe che e rivave dai monts. No faseve nuie in dute la mari dal dì. Dome mangjâ e bevi, tant che a jere deventade gruesse fûr di misure. Difati la clamavin Piore Sglonfe.
Un dì e à volût fâ un zirut, tant parcè che a jere plene e passude e cjaminant e je rivade fin dongje un arbulut. L'arbulut al jere dut content. Las sôs ramasjes a jerin plenes di ucieluts che a piulavin e che a cjantavin. E lui al jere legri di podê jessi la lôr cjasute.
La Piore Sglonfe subite e je deventade gjelose dai ucieluts. «Ancje jo», e diseve «o volarès lâ parsore da l'arbulut. Al devi sedi biel stâ parsore a cjapâ il fresc». Pensant cussì a cirive di lâ sù sul moralut, ma e faseve une fature mostre, di tancj budiei che a veve intor.
A fuarce di vites e rive a rimpinâsi sù par l'arbul. Rivade insom, l'arbul al à scomençât a pleâsi. «Smonte, piore», al diseve l'arbul, «Tu pesis masse e di un moment a chel altri mi romparai». Ma la Piore Sglonfe ai rispuindeve rabiose: «Tâs arbulut! Tu âs pûr i ucieluts parsore. Se no tu mi tegnis ancje me, no tu sês amant das besties».
L'arbulut al cirive di tignî dûr, ma al faseve une vore di fature. Ancje i ucieluts a jerin scjampâts. La Piore Sglonfe a dave cualchi scalçade par regolâsi, e ogni volte e dave di chês scjassades a l'arbul che al tremave dut.
Intant si faseve sù il timp, e tal zîr di pôc, al veve scomençât a plovi. «Judimi che o sbrissi», a vosave la Piore Sglonfe, ma l'arbul nol podeve fâ nuie. La lane da Piore a jere dute imbombade di aghe e cumò a pesave al dopli di prime. L'arbul no je faseve plui. Aromai al tirave flât a stos e las ramascjes a scomençavin a cricâ.
Ma, intun trat, dal cîl dut scûr e plen di nui, je rivade une saete che à cjapât juste la Piore Sglonfe. La sflamiade e a fat sbrissâ la Piore jù da l'arbul. E a petât un plomp par tiere e po dopo je scjampade ciulant. Di in chê volte l'arbulut al è restât un pôc stuart, ma ancjemò al à rivât a jessi cjasute pai soi amîs ucieluts.
La Piore Sglonfe je muarte sglonfe pôcs agns pui tart.
Eco parcè che cumò si taie la lane a las piores. Parcè che se a vessin di lâ suntun morâl e che a vedin di cjapâ la ploie, almancul no lu stuarzin.
di Vigji Pitoss
Etichetis: Contis, Flabis, Vigji Pitoss
domenica 27 marzo 2016
La pasche di Agne Lene
Al jere bielzà 20 minûts che agne Lene a cirive di clamâ l'ospedâl e, ogni volte, le clamade a jere interompude, o ben nol rispuindeve nissun. Ma a veve il timp e, armade di pazience, a tornave a fâ il numar fin che finalmentri, che diu ur mandi un colp, cualchidun al rispuindé.
- Siii, ecco, ecco, come posso aiutarla?
Cence pierdi timp a contâ che a stave li da 20 minûts, agne Lene a lave drete al sodi.
-Bundì, eco o varès di domandâ cemût che sta il malât dal 102. Staial miôr o staial piês? Podaressia passâmi il miedi par plasê? O soi la sour da malada.
-Cemût si clamie le malade?
-Eh... Si clama Agostinis Elena pó.
-Che spieti un momentin chi cîr... Sssi, i pasi le infermiere...
Daspò cinc minûts:
- Si, qua l'infermiera del primo piano, mi dica.
- Bundí, i varés chê di savê cemût che a sta chê da cjamara 102 che...
- Un momentin o voi a cirî si cjati il miedi di turni. Che no stedi a tacâ.
Daspò dîs minûts:
-Pronto, qua el médego di turno, che la me diga.
-Bundì dotôr, o volarès savê cemût ch'al sta la pazient da cjamara 102 che si cjata aí da una setemana.
-Un momentin che le passo la infermiéra. E al tache.
- …? Folc ti trai di un triestin, mi mandial da Ponzio a Pilât cumó?
- Pronto, qua l'infermiera. Mi dica.
- Po ben ch'a sinti mo, puedia passâmi il miedi inmò 'na volta pal pazient dal 102? Grazias
- Si, mi dica.
- Ch'al sinti mo dotôr, che nol mi stedi a passâ le infermiere inmó 'na vôlta ma ch'al mi disi lui la rispuesta. O volarès juste savê cemût ch'a sta la pazient dal 102.
- Ah sì, che la mi scusi, un momento che veo dove la zé la sua cartela.
Finalmentri daspó altris cinc minûts, une rispueste.
- Hmm, eco qua. Ben, uncuó la ga magnà ben, no la gà freve, la tension e il polso son normai e stabili. Se la va ben, le cavàmo via el monitor cardiaco e se dopo 24 ore la continua cosí la podrà tornar a casa.
- Ahh, ce biela notizia. Nol sà ce contenta chi soi.
- Con la sua parlada furlana, lei la varía de ésar de la faméja o me sbàlio?
- Inmò miôr sior dotôr, o soi la malada dal 102 e lu clami da mê cjamara. Al é 'na setemana chi soi achi e cun dut il via vai ch'a 'nd é ator di me nissun nol mi dîs nuia. O volevi justa savê cemût chi levi e si podevi tornâ a cjasa pal dí di Pasca.
- Ben sí, Che la stia solo atenta a no magnar massa polenta se no la ga vója de tornar quà de nóvo. Bona Pascua siora Lena!
di Jaio Furlanâr
Etichetis: Contis, Gjenar ironic, Gjenar sociâl, Jaio Furlanâr
sabato 26 marzo 2016
Contis a Sant'Andrât, la cronache
Il vuestri Ostîr al veve un pôc sierade la cuistion de serade di Sant'Andrât, di front ae Pasche e a dutis lis altri robis che a vegnin daûr, a scomençâ cu la serade li de Tarantola, joibe di sere, ma ve li, che su richieste di Bepi, che al è di Sant'Andrât ma al è a stâ fûr de Patrie, bisugne contâle.
E alore vele chi, la cronache de serade di joibe, a Sant'Andrât.
Joibe di sere, joibe sante, e si saveve, e di fat, si veve preparât sedi une conte inedite, di Pasche, e un ghiringhel in teme... ma no si podeve proviodi che e fos ancje la partide de Italie, a Udin, e che la messe di ordinance e capità propite a chê stesse ore tarde e che Talmassons nol podès concedi la sale in paîs e si scugnìs fâ la serade a Sant'Andrât (che o vin scuviert, nol è nancje sul Tomtom :) )... Nuie pôre; si tache plui tart, cuasi a 9, ancje parcè che prime di tacâ i vûl contât un pôc di dietro le quinte..
1) I in doi in rive e no tocje a son un sôl In rive e no tocje, parcè che al veve confondût une serade cuntune altre e podopo, vint ancje lis provis di fâ, no si è stâts in câs di recuperâ chel altri (sucêt cuant che si à a cefâ cui artiscj :)
2) il microfon de sale si è impegnât a lâ ben fintremai cinc minûts prime dal event ma dopo cualchidun al devi vêi spudât parsore e vêlu ofindût e lui al à metût il mustic e nol à funzionât plui ben
3) Scomençânt plui tart o vin decidût di taiâ une conte inedite che si clamave Agnui... ma nus reste buine par une serade che e vignarà
4) Ostîr, famei, cjantôr e camarele a àn pensât ben di lassâ une conte cence companie musicâl par podê dediâ un pôc di timp a lis polpetis cul sclopit e un tai di blanc... insome, a son prioritâts, te vite e a van rispietadis
E dopo dut chest, o vin tacât.
Sale cuasi plene cuntune cuarantine di personis stiçâdis ancje de curiositât di sintî lis storiis dal lôr paîs.
Prin di dut une vierzidure di bande di Katia Odorico a non de Associazion Lidrîs furlanis, di Talmassons, che nus à ospitât e e à inmaneât cheste rassegne di Cuatri cjacaris cul autôr.
Po dopo o vin tacât cun Jacum Trevisan, nestri contecurtâr, che o vin scriturât come presentadôr, obleantlu a lei il libri in pôcs dîs e difat, par fâ viodi che lu veve let, al à fatis un grum di domandis inteligjentis, cuasi che l'Ostîr, come par meracul vistût vonde ben, al fos un vêr scritôr.
La prime conte e je stade Pipins, ambientade intun curtîl di Talmassons, e incredibil, dopo la prime conte, lete di Checo come par solit benon, e je stade parfin une domande al ostîr, che al à scugnût confessâ che lis contis lis scrîf subite par furlan e non son scritis prime par talian e dopo voltadis.
Dopo cualchi cjacare cun Jacum, che al à volût savê alc di cemût che a nassin lis contis, e je stade la volte di Anin, une conte a doi plans temporâi lete a dôs vôs e cui frameçs musicâi dal nestri Cjantôr, cun armoniche e ghitare.
Anin, cun di plui, e je stade ancje la prime conte di famee scrite, e no jere stade mai lete in public, e a part i problemas di acustiche, no nus pâr che e sedi vignude mâl.
Dopo cualchi altre cjacare, e je stade la volte dal cjantôr, che nus à sunât la sô top hit "Cjasottis" che no si intitule cussì, ma che nus plâs clamale cussì.
Tierce conte de serade, une conte sui Yokai gjaponês, ancje cheste che no je tal libri, e ancje cheste lete di Checo, che si è divertût une vore a fâ la part di un frut che al scoltave lis contis di so nono "un pôc fûr cul cjast" e che però ae fun de conte lu puartavin in ricovero... ma il frut al veve benzà pensât ce fâ. Titul de conte? Svindic!
E par finî, la conte inedite, di Pasche, che e jere une ricete platade sot forme di conte e e insegnave a meti adun la colombe, chê di une volte, che no je tan dolce e che e somee al pan, ma che si fase a forme di colombe, cul ulîf benedît tal bec e un ûf su la schene, sierât dentri.
E la gnove e je che la conte inedite e je stade lete de ospite a sorprese de serade: Lussia di Uanis, nestre camarele de osterie.
La conte no savìn se e je plasude, ma lis colombis preparadis de mari dal ostîr, lis polpetis cul sclopit e la fertaie, al pâr che a fin serade a sedin plasudis avonte, jessint che nol è vanzât masse.
E dopo?
E dopo nuie, dut ben parcè che la int e à cjolt i libris, e je vignude a domandâ alc o a complimentâsi cul ostîr, e come par solit si è scuviert alc di paîs che no si saveve e che si podarà doprâ par modificâ lis contis. Insome... une biele serade, dulà che si è rivât a misturà culture, narative, contis curtis, lenghe furlane e un moment di stâ insieme cuiets a fâ cualchi cjacare, che nol è mai di butâ vie.
Etichetis: Bizio Citos, Camarele, Cjantôr, Contecurte, Events e Leturis, Famei, Jacum Trevisan, Lussia di Uanis, Ostîr, Raffaele Serafini
Mandi Paolo...
Si vîf, si fasin robis, si va indevant, e si sa, al capite che cualchidun al vegni a mancjâ, e cualchi volte tu âs cuasi il timp di preparâti.
Cualchi volte no, come in chest câs, parcè che al è masse adore e no tu te spietis.
Contecurte, se e je inmò chi, a contâus storiis, se e je vignude sù come che e je vignude, al è ancje par merit di Paolo Roiat, che nus à saludâts ducj l'altri îr, di bot, par chês disgraciis che a sucedin di bot, cul destin, e o sin restâts ducj cence peraulis.
O vin cjatade cheste fotografie, viere, fate ai timps dal prin vagon, chês seradis bielissimis, tal sô curtîl a Remanzâs, e dopo cjase sô, a bevi e mangjâ alc.
Nus plâs visasal cussì, parcè che al jere pardabon cussì che al jere, un di chei che pronts a dâ, a regalâ, a tirâ fûr il miôr di chei che i stan ator. Al jere une vore dificil, cun lui, jessi malcontents o sustâts. Ostîr e Famei si son cjatâts propit in gracie dal vagon, o vin scritis contis ambientadis in chel vagon, si lâts in viaç cun lui, cu la piçule stue metude par scjaldâ, i cuadris picjâts ator ator, cualchidun a sunâ, il tai simpri pront... Al è pôc ce dî, ogni tant, ma al è just dî grassie.
In chel vagon, chê volte, si visin di une robe soredut: cuant che si faseve la polse, a mieç spetacul, par bevi alc e cjacarâ, al levi simpri a finîle che dopo nissun al veve voie di tornâ a tacâ, di tornâ a lei... si steve ben cussì, li, a cjacarâ, a discuti - che cun lui dongje al jere simpri alc di ce discuti - e a cognossisi, gjoldisi il timp, fûr da lis secjaduris dal mont...
E insome, nus va di saludâlu e disi grassie, di cûr, par chel che al à fat e che nus à lassât.
Etichetis: Events e Leturis, Gnovis
venerdì 25 marzo 2016
Lis robis justis
Al jere un om che al veve un fi e al jere restât vedul e al è sposât cuntune altre femine. Cheste femine e jere triste e e veve invidie dal fiastri. L’om al jere simpri a vore e intant jê e pestave il fiastri e no i dave di mangjâ…
Une sere al ven cjase il pari di vore e nol cjate so fi.
“Là isal lât?” al dîs l’om a la femine.
“Mah? Al è lât fûr no sai dulà…”
Bon. E passe cualchi zornade, che e jere une famee che a mangjave mâl, di miserie, l’om al cjate une biele pagjelade di cjar.
“Femine, finalmentri che si mangje un pocje di cjar, che si mangje ben…”
No sai ce che e à inventât sù jê… “Me à dade un siôr…”
E jù mangje ogni dì cheste cjar; alore dopo un pôc al sint une vôs di lontan, il pari biel che al mangjave.
“Madrigne crigne crigne tu mi âs fat cuei te farsorigne e mio pari cussì bon che mi mangje cul piron.”
“Cui isal che al dîs chês robis?” al fâs a la femine.
“Eh a son i gjats là che a vain…”
E lui al à vût dai dubis parcè che, biel che al mastiave, al sintive chê robe li, no?
A un ciert moment al è lât ta chê stanzie là di là e al à viodût i tocs di vues e al à capît che al veve mangjât il fi!
E dopo lui si è rabiât e al à cjapât la femine e cu la pale o cu le forcje le à copade.
Finide la storie. Jo le sai fin alì.
E forsit e je ancje finide, ancje se cuant che me contave o pensavi simpri che no podeve finî cussì, copâ la matrigne nol podeve bastâ a fâ tornâ lis robis a puest, par che il fi al restave muart e mangjât.
Ancje cumò no mi somee une conte juste, e pûr, mi visi, e jere la conte che mi plaseve di plui.
E forsit e je ancje finide, ancje se cuant che me contave o pensavi simpri che no podeve finî cussì, copâ la matrigne nol podeve bastâ a fâ tornâ lis robis a puest, par che il fi al restave muart e mangjât.
Ancje cumò no mi somee une conte juste, e pûr, mi visi, e jere la conte che mi plaseve di plui.
di Milio dai Cjans
Etichetis: Contis, Flabis, Gjenar romantic, Milio dai cjans
mercoledì 23 marzo 2016
Imigrazion
"Ah, par une navisele sclopade vie pal viaç! Miôr!"
"A vulin dome robânus il lavôr!"
"Cui si free dai umans!"
A è une Istât cjalde su Rigel 8.
lunedì 21 marzo 2016
Aeroplanuts di cjarte
- Mandi Anute, mandi mandi biele frute. -
- Mandi Tonin, mandi mandi biel frutin. -
Cussì si saludavin Anute e Tonin ogni volte che si viodevin. Lis lôr cjasis a confinavin. Ducj i doi a jerin nassûts tal stes an e mês, a vignirin su insiemi. Di pitinins a corevin libars come jeurs daûr di chês cuatri besteutis che a passonavin tal curtîl, cul cressi, jê e zuiave cuntune pipine di peçote e lui cuntun avionut di len.
Parie a scomençarin la prime elementâr. Ae frute le sentarin tal prin banc. Anute no alçave i voi ni dal cuader, ni dal libri ilustrât a colôrs. Si le viodeve diligjente e aplicade in dut chel che faseve.
A Tonin i derin il banc insom de aule. A dî il vêr, al jere simpri cul cjâf a nolis cjalant fûr dal barcon. Al veve une cundizion, chê di fâ aeroplanuts di cjarte, cun dai sfueis di fumets, che ju tignive platâts sot dal banc.
Cuant che la mestre cun la aste in man si zirave viers la lavagne par segnalâ alc, il frut al meteve in moviment il piçul aeri, fasintlu cjapâ velocitât, al sierave i lavris e sbrufant al compagnave il rulâ dal aeroplanut, “brrrrrr….”
Il bersai e jere la cjavelade di Anute, ornade tal mieç cuntun biel floc blanc in forme di pavee. La frute, cun bocje di ridi e fasint fente di rabiâsi, e gjavave cun cure il manufat imberdeât te gale, lu pleave par ben, metintlu vie jenfri i sfueis dal libri.
Cussì al finì l’an scolastic de prime elementâr. La pagjele di Anute e jere une des miôr, ricevint de diretore peraulis di laude. La frute e cjapave sú ce che e veve semenât. Impen la pagjele di Tonin e faseve dûl, il dit de diretore al fo scjars e precîs: - Al è un frut apatic e disinteressât al studi -, chestis riflessions lu faserin ripetent.
L’an dopo, Anute, cun la sô biele gale stucade, e jere tal prin banc de seconde elementâr, diligjente e aplicade come simpri. Cun segrete sperance, ogni tant e zirave il cjâf… il banc insom de aule al jere vueit.
Ae prime elementâr, i aeroplanuts di cjarte a continuavin traviersant il spazi aeri vuidâts de man di Tonin. Cumò la lôr trate e veve altris destins.
di Galliano di Buenos Aires
Publicât di gelo stellato a lis 13:53:00 13 coments
Etichetis: Contis, Galliano di Buenos Aires, Gjenar romantic
giovedì 17 marzo 2016
Yōkai in dôs lenghis a Udin
E lu savês ben che il vuestri Ostîr nol sta mai fer e si invente simpri une.
Ce si esal inventât chest colp?
Une sfide!
Di contis curtis!
Contis par talian cuintri contis par furlan!
E dutis lis contis a fevelin di Yōkai, i spirts gjaponês che al doprât par il so libri dal San Simon, Soreli jevât a mont.
E cun di plui a deciderà la int che e je a viodi, cui che al vinç.
E si podaràn viodi ancje une vore di dissens come chel de locandine, ognidun par un spirt.
E a sarà la companie teatrâl dai Dret & Ledrôs, a interpretâ lis storiis.
E l'Ostîr a presentâ.
E a saràn dutis contis mai letis in public.
Eeeeee e dopo ce ancje!
No viso vonde? :)
Si che duncje,
JOIBE AI 31 DI MARÇ
LI DE LIBRERIE TARANTOLA
DI UDIN
AES 18.00
Yōkai par talian
cuintri
Yōkai in friulano
Li parsore la locandine a colôrs, chi sot chê in blanc e neri.
Ma si cjate dut su la pagjine dal event facebook o su chê de ostarie.
Insome... sin a Udin, o vin un event che al è interessant ancje dal pont di viste didatic, par scuvierzi un pôc di une altre culture, lontane come chê dal Gjapon.
Se a volês dâ une man al plurilenghesim e ae leteradure furlane: invidait, condivideit, vigneit, plaseit...
Etichetis: Berlon, Contecurte, Contis, Events e Leturis, Michele Londero, Ostîr
mercoledì 16 marzo 2016
Svualâ
Impedide! 18.49 Bune di nuie 19.32 Copiti. Cui si free di te 19.36 Al è capitât ancje a mi, rangjiti come che o ai fat jo 19.45 Ma no san che jo no soi come lôr. Jo i pues svualâ.
di Jacum Trevisan
lunedì 14 marzo 2016
Pepi e lis cisilis
Ogni an Pepi cuant che e rivave la Vierte si meteve a cjalȃ cul nȃs par aiar par viodi rivȃ lis cisilis: come cuant che al jere frut i metevin ligrie e gjonde al cûr. Cun lȏr a rivavin lis bielis zornadis e il clip che al scjaldave i vuès dopo il frȇt dal lunc Unvier.
Pepi, cuntune maluserie dulinziose, al fastiliave viodint che ancjemò no rivavin.
“Dulà sarano ladis?” Al veve sintût dȋ che ogni an 'nt rivavin simpri di mancul par tantis causis. Al sarà stȃt colpe dal incuinament dal aiar o dai disinfestants che a fasevin murȋ insets, moscjis, larvis, che a jerin il lȏr prin nutriment. Une altre cause e sarà stade l’aument de temperature globȃl tant che no rivavin adore a finȋ il viaҫ di migrazion e a murivin vie pe strade.
Ma Pepi i dave parplui la colpe a la cementificazion esagjerade in at za di timp no dome tes citȃts, ma ancje te campagne.
La cementificazion che e veve puartȃt vie tant vert ator e e continuave a lȃ indenant cence polse, intune maniere che lui al definive “ salvadie”.
Par chest cuant che te famee i vevin fat chȇ propueste di butȃ jù la cjase vecje par fȃ sù une gnove par ingrandȋ e rigjavȃ un pȃr di apartaments ancje pai nevȏts, lui si veve cjatȃt cuintri di ducj.
Parcè che chel progjet al puartave vie tant teren, dut il prȃt ator fin te braide, lui nol varès volût tocjȃ nuie almancul fin cuant che al jere ancjemò vȋf. In chȇ cjase al jere nassût so pari, lui e ancje i siei fȋs e cumò si voleve disdrumȃ dut. Chest pinsȋr no i deve pȃs, ma dopo tant scombati al veve scugnût propit cedi ma a une condizion, chȇ di no butȃ jù la stale, parcè che al jere convint che lis cisilis no rivassin plui in tantis come une volte, par vie che planc a planc a jerin sparidis lis stalis, dulà che lȏr, sot lis trȃfs di len, a cjatavin bon stȃ par fȃ il nȋt. Si visave cuant che a rivavin, a zornavin e a sgurlavin ator ator e i fasevin tante companie.
In chȇ stale al veve ancje un ricuart speciȃl, di cuant che al jere za zovinut e cu la sȏ Milie al lave a platȃsi par stȃ di bessȏi. Propit là i veve dȃt la prime bussade, ancjemò si visave di chei voi come stelis che lu cjalavin cun chȇ bocje di ridi e chȇs strecis come sede cui flocs ros, la cotule plissetade e la bluse blancje ricamade. Lui le cjalave cun atrat provant par jȇ une grande emozion e al sintive dentri un bon stȃ cence confront.
E jere la prime volte che al veve provȃt par jȇ chȇ sensazion, di alore indenant no si varessin plui lassȃts.
Dome il nevȏt Stiefin al veve cjapȃt la reson dal nono e al veve ancjemò denant dai voi chȇ sene e no le dismenteave. Cuant che e jere rivade la ruspe par butȃ jù la cjase, al veve viodȗt so nono blanc come il mȗr che al jere lȃt in font de braide a platȃsi daȗr dal morȃr, al veve cjalȃt la sȏ muse, chȇ di un disperȃt. La stale si doveve lassȃ par rispiet dal nono, par ducj i sacrificis che al veve fat e si varès dovût ancje regolȃle come che lui al voleve.
Al jere simpri timp par butȃle jù, ma no cumò.
Al pensave che lis cisilis te stale i varessin dȃt confuart e companie, li cun lȏr il nono forsit al varès sintût la vite mancul grivie e al varès acetȃt cun plui serenitȃt ducj i mudaments. Parcè che Pepi al varès spietȃt simpri lis cisilis che a tornavin te stale, come cuant che al jere frut, e li di bessȏl , lontan dal mont confusionari e trist, al varès sintût inmò plui fuart la pȃs di chel lûc che i parave vie chel marum e i puartave il seren tal cûr.
di Egle Taverna
Etichetis: Contis, Egle Taverna, Gjenar romantic, Gjenar sociâl
venerdì 11 marzo 2016
La sentinele
Al impià il faro de altane inluminant la superficie dal lago.
Di gnot.
Di vuardie intun piçul presidi in Albanie, a 22 agns.
Robis orendis a jerin capitadis inte ritirade tal mieç de criure.
I uficiâi a devin il colp di gracie ai lôr stes soldâts ferîts e za mieç sapulîts tal pantan.
I grêcs no ur vevin dât tregue e cumò ancje i partigjans albanês a profitavin de disfate taliane.
Aldo al notà la aghe increspâsi: veju che a rivavin viers di lui, nadant e cul pugnâl tai dincj!
Une rafiche di metraie cuintri de aghe!
Podopo nissun rumôr.
Ju veve netâts...
Une gnot cence sierâ un voli e, pôc prime de albe, il cambi.
“Altolà, chivalà?”
“Capomuta con cambio!”
Al jere un cuarp in rive al lago: un vecjo partigjan shqipetaro ferît a lis gjambis ma ancjemò vîf.
Il sergjent che al comandave la mude al metè fin a la sô agonie cuntun colp di revolvar.
Aldo al cjalave chel om muart, la sô muse che e mostrave fierece e lis sôs mostacjis... no, no, a cjalâlu ben chel om nol jere vecjo: al veve massime 45 agns, come il pari di Aldo, anzi, un pêl i sameave...
Al jere muart pe libertât de sô patrie. Il so cuarp bandonât su la rive, cence sapulture.
E... se Aldo ta chê gnot nol ves fat che metraiament... jo no sarès chi a contâus cheste storie.
di Checo Tam
Etichetis: Checo Tam, Contis, Famei, Gjenar sociâl, Gjenar storic
mercoledì 9 marzo 2016
Contis curtis di famee a Sant Andrât
E scomencìn vuê a presentâ une schirie di apontaments su la leterature furlane, lis contis, il nestri Ostîr, e la nestre Ostrarie.
Prin apontament de schirie al sarà pe rassegne "Cuatri cjacaris cul autôr" inmaneade de associazion culturâl Lidrîs Furlanis di Talmassons, che intal so incuintri cun l'autôr a fasarà cuatri cjacaris propit cul nestri ostîr, Raffaele Serafini, par fevelà des sôs ultimis publicazions jessudis tal 2015: Contis di famee, (ed. Kappa vu, Otubar 2015) e Soreli jevât a mont (ed. Forum, 2015).
L'event si tignarà inte Sale Civiche di Sant Andrât del Cormôr, joibe ai 24 di Març aes 20.30, e al sarà un spetacul fat sù parsore des contis curtis in marilenghe gjavadis soredut dal libri "Contis di Famee", finalist al San Simon 2014, cun dongje dai tescj inedits dal autôr.
La sielte dal Comun di Talmassons no je fate a câs, stant la ambientazion e i personaçs des storiis contadis, che a van daûr des vicendis dal arbul gjenealogjic di une famee di chenti. La famee sarès di Talmassons, ma chest colp sin rivâts dome a imbrocâ il Comun... la prossime cuissà!
A cjacarâ cu l'autׅôr al sarà il scritôr Jacum Trevisan, fresc finalist dal concors In trâ riis e nestri preseât contecurtâr. Come par solit l'estri dal fidât Checo Tam metarà adun lis leturis senichis e tal mieç a rivaràn i imprevedibii intervents musicâi dai In 2 rive no tocje, (che nus presentaran cualchi cjançon dal lôr disc gnûf in jessude).
A impreziosî la serade, in bande di cualchi scrit che no si pues cjatâ tai doi libris e ae presince pussibile di ospits a sorprese (e un nus à za dât la sô disponibilitât, a vignarà lete une conte inedite in teme di Pasche, scrite di pueste pe serade. Serade che, colant di Joibe sante, e sarà in teme cui dîs de festivitât e ancje une buine ocasion par scambiâsi un salût prin de fieste.
Jentrade libare ma, come che e dîs la locandine, si pues lâ fûr dome dopo la… colombe!
Achì cjatais l'event su facebook par ducj i inzornaments su la serade e sparniçâ la robe.
Etichetis: Contecurte, Contis dal Ostîr, Events e Leturis, Famei, Jacum Trevisan, Lussia di Uanis, Ostîr
La Sô leç
"Dulà vâtu?" i disè lui.
"I doi une ultime cjalade al So discors, Eminence."
"Reste ancjemò. A podin spietâ, tant a san za che i soi cuntri de Cirinnà. Bussimi."
di Jacum Trevisan
lunedì 7 marzo 2016
Frico mareôs
- Pronto.
- Soio da Frico-Friûl?
- Si, bundì sior Nini, cemût po?
- Eh o, cemût savêso cui chi soi?
- Preseât sior Agostinis det il Nini,cumò nus baste viodi il numar di chel che al clame e o savin il non. Ninín no?
- Folc us trai, ma savêso ancje il parcè chi clami?
- Sigûr sì, lui al comande simpri cuatri fricos e un di lôr cun 3 spis di ai. Just?
- Joii! Da no crodi! Di cuant in ca vêso metût sù chest tire e mole?
- Eh da cuant che o sin passâts cun Google po, a chest proposit o viôt achi chi vês il colesterôl masse alt e al sarès miôr di meti mancul formadi. Us metio un frico light?
- ...? Lait in mone cul vuestri frico merecan, o vuei il gno frico furlan cun 3 spis di ai taçâts sore e vonde!
- Va ben sior Nini, Frico-Friûl al pon e lui al dispon. Vuelial l'ai ancje te saladute di stagjon? I fasarà simpri ben pal cûr.
- Va ben pe salate ma lassait stâ le mê vite privade. Sacrabolts, prime chê dal colesterûl , como chê dal cûr. Ma staiso ai a spiâmi o mi cjapaiso pal cûl?
-Sior Nini, cun dut chel timp ch'al à passât a lei articui sul colesterôl e i mâi di cûr al à dât tal voli dal nestri robot che al nus consee di proponi le diete mediteranie cule salate e un tai di neri. Ninín no? Us zontio il tai di Tocai-Friûl o un Merlot?
- Eh ma a vôul dute eh? Si lin indenant inmò un tic o vegnarês a proponimi ancje il vueli sant! E va ben ancje pal tai, baste che al sedi neri e furlan. Vin cence ai eh?
- Benon, ma ài ài ài, cemût paial ?
- Ma come simpri po, o varessis di savêlu chi pai cule cjarte di credit, no?
- Justementri, sior Nini. Le sô cjarte di credit a e scjadude îr.
- Un moment chi cjali...
- ...Ch'al mi vegni un colp, a e scjadude sì, ma o podês simpri mandâmi il gno ordin no? O paiarai ae consegne.
- Benon sior Nini, un tai di neri, une salate, e cuatri fricos al fâs... 58€ cul frico light. Ma isal sigûr di vê i bêçs se nol puès doprâ le cjarte di credit?
- Eh lait sul ostie cul vuestri frico light e dut il vuestri sisteme di laip!
E il sior Nini al sierà il telefonin cun rabie.
Cjalant di là de strade, intun tabelon animât, al viodeve vignî fûr une publicitât che diseve:
“Domandile vuê e tu le varâs doman. Le sole cjarte cence scjadince. Clame subite!”
- Purcit di un Gughel, ma cjale li se...E al impià cun rabie un spagnolet.
Imediadementri une publicitât sule sô marcje di spagnolets a cjapave il puest di chê altre cuntune frâs cimiutant: Fumâ al cope... Al cope... Al cope?
Le tierce publicitât a proponeve forsit il miôr presit pal funerâl ma propite li, cul spagnolet piât che i pindulave da pe dal lavri de sô bocje spalancade, I jere vignût un colp, al jere colât par tiere e il sior Nini nol veve podût viodile.
di Jaio Furlanâr
Etichetis: Contis, Gjenar ironic, Gjenar sociâl, Jaio Furlanâr
venerdì 4 marzo 2016
Vencolade
Fin da zovin, Carli al veve un sium che al tornave simpri: chel di cjatâsi in puescj forescj che nol cognosseve.
Il viaç al scomençave ben. Vistût a pinel cun bregons al zenoli, barete di lane e valîs di corean, al cjapave un tren cun l’incjant di cierts viaçs dai agns vincj. Il scompartiment al jere di lusso, atrativis sioris, sentis comudis e feveladis interessantis di complicitât.
Man man che a jentravin te gnot des planuris, si olmave biei paisaçs cun cjistiei inrocjâts e scuindûts daûr des lôr liendis. Daspò de cene la serade e continuave. Une trative contadore cun bogns maneçs par contâ storiis e scomençave cu la sô art, il drandran dal tren, il pôc lusôr dal vagon, lis sgnaputis e i aromatics fums di zigars, pipis e altris fumeris le judavin. Cheste siore e rivave a puartâ i scoltadôrs a jentrâ incussients in zonis scuris de ment. Carli al restave striât de vôs de contadore, subit al cjapave la strade che lu menave te medole de storie. Contis come chestis, lis veve a ments par vêlis sintudis di piçul…
… di bot l’om si viodeve tal mieç di un magrêt cence bagai, alì al cjapave un tren e podopo un altri e un altri, il cambi al avignive in stazions diferentis, chescj mudaments no dome a sfantavin la passade situazion che si pierdeve tal nuie, ma ancje il so vistiari si trasformave, si degradave fin a lassai aduès une sbrendolade vieste, i someave di jessi involuçât dal nuie, al veve des dificoltâts a taponâsi. Si slontanave simpri plui, di e dal dut.
A chest pont ce tantis domandis di fâsi: parcè soio ca, ce fasio, dulà voio?
Disperât al sgarfave te sachete de vieste cirint un biliet, un recapit, in chei moments si proponeve di vê simpri cun lui une direzion, si sintive pierdût, il disconfuart al aumentave, al jentrave intune orbite di angosse che i faseve pôre.
Ogni volte che al rivave a chel pont si dismoveve. Al veve la bocje sute e lis mans che i sudoravin, sfladant te scurece de stanzie al ricognosseve il puest. Mai plui tant content, al jere tal jet di cjase sô.
di Galliano di Buenos Aires
Publicât di gelo stellato a lis 08:00:00 13 coments
Etichetis: Contecurte Day, Contis, Galliano di Buenos Aires, Gjenar romantic, Gjenar sociâl
mercoledì 2 marzo 2016
Radio Peçot Internescional
E son dutis veduis e a van a messe ogni matine. No tant par fede cuant che la scuse e je buine par cjatâsi e fâ une peçotade.
Di fat, fûr de glesie, e fasin tape intal bar dal Gobo e li po e tache la liende.
“Savêso che Luigjina e je plene!”, e fâs Vigje dai Faris, sotvôs.
“Cuale Luigjina?”, domande Tonie la Ruvignate.
“Luigjina dai Bintars”, interven Mariane di Bertin, “Che Luigjina dai Moros e je sterpe!”
“Ma sêstu sigure?”, vûl savê Catine la Vidule.
“Mi pâr che e à une panzute…!” e dîs Vigje dai Faris.
“E cui ise il pari?” domandin insiemi Tonie, Mariane e Catine.
“No si sa di sigûr, ma forsit al è che biel zovin riçot che al è vignût a vore li di Checo dal For”, e fâs Vigje, dute contente di jessi la prime a pandi la novitât.
“Ma cemût lu sâstu?” domande Mariane di Bertin.
«Lu ai viodût plui di une volte vignî fûr dal curtîl dai Bintars, di gnot”. Rispuint Vigje dai Faris.
Par un moment lis babis e tasin, mastiant par dentri la novitât.
Chestis babis e son cussì a cognossince dai fats dal paîs, che dispès e san lis robis prin ancjemò che a sucedin.
Cussì doman lu savarà dut il paîs. E lu savarà ancje Luigjina dai Bintars, che e je plene cence savê di jessilu.
Se daspò i domandais a la int di Luvignà di Sot ce che e fâs di mistîr Vigje dai Faris, us rispuindaran ducj:
«E fâs la Digei a Radio Peçot Internescional! ».
di Pauli Jacus (IV3IAN)
Etichetis: Contis, Gjenar ironic, Gjenar sociâl, Pauli Jacuss
Iscriviti a: Coments al post (Atom)


text:
mercoledì 14 agosto 2013
dîs di avost. di chest an
jerino chestis mans che cu lis flabis / a tignivin su i siums ? / jerino chestis mans, plenis di desideris, plenis di vivôr: a durmî strenzint imagjins ?
(“Bu eller miydi” di Fazıl Hüsnü Dağlarca, poete turc, 1914-2008)
***
Jenny, vincj agns fra siet mês. sax di contralt intune bande di reggae: ducj mulats cun tal sanc il respîr de Jamaiche, sumiade intal ritmi. e veve tacât cinc agns prin, pandint disevot. « tu sês minudine … » i comentin viodintle: po e tache a sunâ e no an dit plui alc altri.
“no woman no cry” par finî i concierts: ca mo là tai paîs. che dal ska fin al rasta e tornin fantats ancje chei dai setante: li, ricuarts cu la brame. culì, intese e passion.
“no woman no cry” di sunâle i diseve sô mari, cul sax: chê cjançon la ingusiave. il pari i prestave ogni tant la sô moto.
« sâstu frute … va planc ! »
e jê « al fâs cjalt, papà, sù po! o fâs dome une corse, viers val … ».
cuissà mai se il gravin ta chê curve o l’incei dal soreli: d’incuintri une panda. ma ce tancj incidents no si sierino in crups. o ceregnis. o cul zes tune gjambe, magari ancje in dôs. o tai braçs. no, li no! il serbatori de moto al sclope e si impie: cjapantle ad in plen: mans e muse, sul stomi. bregons e cjamese a son une fale. la studin cun sbrufs di doi estintôrs.
la passion e scomence. trê dîs? no, cuarante! e i amis ogni dî, jù in volte a Torin, centri grancj ustionâts. a cjatâle. sì … a cjalâle pal veri ! “cuissà mai lis sôs mans … par sunâ une altre volte …” e preà i infermîrs che i fasin scoltâ il dvd des cjançons, che magari si svee. e chei dî di sì, a ciere vierte, in pietât.
chel grant cûr picinin nol à ret. le à poiade su un nûl: blanc, dute blancje. in tes fassis che a jerin la sô gnove piel.
“no woman no cry” e cjantin pe messe, vuê i amîs a dut cûr: la mame si plee di plomp su la bancje. « bisugne vê fede ˗ al smorsee il plevan ˗ che lui al rigjave in ben ancje chest ». bisugne sei stupits: po tâs une volte!
jenny, frutine: di chest plen avost, i tiei îrs di fidance no cjatin doman. ma i amis cun amôr s’ai contin istès.
“no woman no cry” va indenant a sunâ: che ancje li s’insumiin un pôc di Jamaiche, respirantle cul ritmi dal to sax di contralt.
dal Passadôr
Etichetis: Contis, Gjenar romantic, Passadôr
lunedì 12 agosto 2013
mateçs dal destin
Ferdinand Georg Waldmüller, mari contadine cun trê dai siei fruts, 1840
… jenfri jerbis e ilusions / insiums e lambics / sperance e disconfuart / jenfri dut chel che al è e chel che o dovaressin jessi / su cheste tiere ugnule
(Tone Pavček, poete sloven, 1928-2011)
***
Zuan e Taresie e nassin a Madrîs intal 1850. e li ancje si sposin intal 1874. si cognossintsi di simpri: e son di fameis contadinis, fituâls ca mo là, des tieris dai conts di Colorêt.
jenfri il ’75 e l’85 e dan al mont siet fruts.
intai ultins agns, Zuan al è lât in Gjermanie a fâ la stagjon, parcè che lis regulis che guviernavin la tiere, non lassavin avonde par dutis chês bocjis [1]
ogni volte che lui al partìs jê e je ancjemò gruesse. si vuelin un ben di vite e si son usâts a cjapâ decisions in cunvigne: par chest la biele confidence che an tra di lôr, ju serene e ju cuiete.
Taresie une dì, di buinore, cualchi dì prin che lui al partissi pe gnove stagjon, si sente dongje intant che i slungje une gote di vin intal lat, che a lui i plaseve tant. po, sot vôs i dîs: « Zuan, trops fruts vino no ?». lui la cjale sturnît: nol capis. jê e va indenant cence spietâ rispueste: « siet… o vin siet fruts ... jo, a trente cinc agns, o tachi a sintî il pês di chestis gravidancis ... crodimal … e po ancje par chescj culi, dislatâts, dâts fûr, vignûts sù … e son agns dificii par ducj … »
Zuan la cjale simpri in cidin, intant che lu lampe un brut suspiet.
Etichetis: Contis, Gjenar romantic, Gjenar storic, Passadôr
mercoledì 7 agosto 2013
Cjançoncurte - Shaker Aamer
I cannot sleep, or stay awake.
"Cence aghe par trê dîs
No pues durmî, no pues stâ sù.Four months hunger strike.
Am I dead, or am I alive?
Cuatri mês siopar de fan
Soio vîf o soio muart?With metal tubes we are force fed.
I honestly wish I was dead.
Tubui di fier nus oblein a mangjâ
Te conti sclete: o ai voie di murî.Strapped in the restraining chair.
Shaker Aamer, your friend."
Peât cun cenglis ta la cjadree
Shaker Aamer, il to amì."In Camp 5, eleven years.
Never charged. Six years cleared.
Tal cjamp 5, par undis agns.
Mai acusât, mai liberât."They took away my one note pad,
and then refused to give it back.
"Il cuader che o vevi mal àn gjavât
Refudantsi di tornâmal.I can’t think straight, I write, then stop.
Your friend Shaker Aamer. Lost.
No rivi a pensâ, o scrîf, o moli
Il to amì Shaker Aamer. Lât.The guards just do what they’re told,
the doctors just do what they’re told.
Lis vuardiis a fasin il lôr dovê
I miedis a fasin il lôr dovê.Like an old car I’m rusting away.
Your friend, Shaker. Guantanamo Bay."
Un auto rot, che al rusinìs.
Il to amì Shaker. Guantanamo Bay."Don’t forget.
Visiti.
Etichetis: Cjançoncurte, Xabier Xogrâr da plêf
lunedì 5 agosto 2013
Une corse cuintri il timp
Al cjalcjave sui pedâi cun dute la fuarce de sô verde etât, ma i someave di no cori avonde par rivâ in timp a puartâ il sô aiût a chê frute che e stave murint.
L'aiar frêt di tramontan i scoreave la muse cun gotis di ploie glaçadis.
Un cîl scûr al veve invuluçât il mont ator, cuntune coltre grise di nûi sglonfs di ploie, un lamp di cuant in cuant al sbregave par un moment il penç di chê coltre, e un lusorut lontan i lassave tal cûr la sperance di rivâ in timp a salvâ chê frute.
Intant, intune cjamarute, tal slusignâ de lûs lizere di un pavêr, une mari, inzenoglade da pît dal jet de sô frute, che no deve plui nissun segn di vite, e preave il Signorut e la Madone, par chel zovin lât a cirî aiût.
Minio, cussi si clamave chel zovin che al jere dut cjapât ta chê corse cuintri il timp, nol sintive plui nuie, dome chel bati e bati simpri plui svelt dal so cûr, e ogni tant i pareve di sintî une vôs che i diseve: “pedale, pedale, une anime e je in pene, jê e spiete e brame il to aiût.”
Tun trat. intal slusorâ di un lamp, al à olmade une cjase, lagrimis cjaldis a corevin jù pe sô muse, tal so cûr al veve dome un pinsîr: grazie Signôr.
Cuant che al tucà te puarte de cjase dal miedi, al jere cence flât, dut travanât, propit sfinît, ma ancje content. Il miedi si presentà su la puarte dut sbarlufît, al jere a pene sveât.
"Siôr dotôr" i disè chel zovin cuntun fîl di vôs, " ae fie di Nuti i covente il so aiût, e je blancje come la cere e i mancje il flât"
Intun lamp, il miedi al jere da pît dal jet di chê frute, e la prime lûs da l'albe lu cjatâ ancjemò li, su la sô muse si viodeve la strache di chê gnotolade, ma ancje la contentece di vê salvade une vite.
di Plume di ingjustri
Etichetis: Contis, Gjenar romantic, Plume di Ingjustri
venerdì 2 agosto 2013
Istât
il garoful salvadi al fâs rosse le aghe dal sfuei …
fintant che l’Istât al cessarà il so miracul: compagn che lis feminis e plein lis lôr cotulis, o i predis e metint vie ducj i simbui, cuant che il sacrament al è distrigât …
(Emily Dickinson, 1830-1886)
***
fetis di fieste di muardi daurman, cence cualchi fastidi: jenfri ferbint, cuant che ogni dì al somee di vacance. i sparagns un sù l’altri, dâts al cramar de Basse e po ducj intun a gjoldi le angurie. madure. ridint, ma di gust, ancje cence parcè: se no chel di esisti. se no le sorprese di baticûrs in zermoi. di zuiâ in preludi al doman colm di insiums: che ognidun al à in olme.
… e lis frutis ?
jo chês frutis les ai inmò intai voi: gaiarinis e claris come tantis cisilis. e tant che cisilis non savarès plui clamâlis par non. al infûr di ‘Sesùte che non à dite mai nuie, deventant nome rosse. e Rinùte che e rideve di cûr, tal parâsi des mans lizeris e legris, svoladiis tal zuc, slungjadis curiosis tor chês formis tarondis ... boes, sù po!... stait fers …
magjie di seradis d’istât, sul cuel in face a la glesie, a gjondâ di bocons di esistence: smorseâ l’avignì puartant vie rideçs. e cirint ogni tant une cise, a parâsi: lôr di une bande, sot vie. e nô di chê altre, vosant: par un dasi valôr. i masclis si sa e son simpri indaûr in stagjon. iludintsi par là, di sfrancjâsi a peraulis.
ju ai pierdûts ducj di viste chei timps, cui amis e lis spietis. o soi lât vie lontan, intal plen de stagjon: inte grande citât, no savint di nissun. cence orts ni profums, si no chei dai marcjâts. no ai cjatadis ‘Sesùtis, e chi lis Rinùtis no ridin di cûr, lant di corse al parcè. cemût fâ: lâ indenant. smenteâ. par fortune, il confâ, no mi è mai mancjât. il padin lu ai cjatât: no domandi di miôr. di stes ogni istât mi fermi a cjalâ i bancons des anguriis. … ma e son come cocis! smavidis, lungjis. o ai provât a comprant cualchi volte: ma ai fruts no ur leve « e an masse seputis li ator: parcè, disistu … » o pues dîus di sigûr, che al è just tal lôr estri …
e jo di sigûr volarès cjatâ fûr chel plasè di cerçâ, in dut gust e inocence e cul stes baticûr, une fete di vite a leâ il cuarp cu l’anime. amant ogni istant cun mans che trimulin, lavris in sfese e voi ingropâts: in dute sorprese.
... po no si è mai contents!
dal Passadôr
Etichetis: Contis, Gjenar poetic, Gjenar romantic, Passadôr
Iscriviti a: Coments al post (Atom)